Agong zahirkan ucapan takziah pemergian tokoh sasterawan Dr Mohamed Ghazali

KUALA LUMPUR 19 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada keluarga tokoh sasterawan Dr Mohamed Ghazali Abdul Rashid atau lebih dikenali Malim Ghozali PK.

Menzahirkan rasa dukacita dan sedih dengan pemergian Allahyarham, Al-Sultan Abdullah berharap keluarga Allahyarham sabar dan tabah menghadapi dugaan dan suasana pilu itu.

“Jasa, khidmat serta bakti Allahyarham kepada dunia penulisan sastera Melayu negara amat dihargai dan pemergian Allahyarham merupakan satu kehilangan besar pada negara,” demikian menurut hantaran akaun Instagram Istana Negara hari ini.

Allahyarham Mohamed Ghazali adalah penerima Anugerah Penulisan Asia Tenggara (SEA Write Award) pada 2013 dan dinobatkan sebagai Sasterawan Perak pada 2014, selain dikenali di peringkat antarabangsa.

Allahyarham juga memenangi Hadiah Sastera Majlis Sastera Asia Tenggara (Mastera) : Kumpulan Cerpen dan pernah mendeklamasikan puisi di Prague, Republik Czech; memberi syarahan di Hannibal, Amerika Syarikat dan Paris, Perancis.


KPDNHEP, Petronas tempatkan trak minyak bergerak di negeri terlibat banjir

PUTRAJAYA, 13 September – Kementerian Perdagangan Dalam Negeri dan Hal Ehwal Pengguna (KPDNHEP) dengan kerjasama Petronas akan menempatkan trak perkhidmatan mengisi minyak bergerak, Petronas ROVR, di negeri-negeri yang dilanda banjir.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata langkah berkenaan akan membolehkan orang ramai termasuk pasukan penyelamat mendapat akses bahan api dengan lebih mudah dan pantas.

“ROVR ini akan digerakkan ke negeri yang mempunyai masalah gangguan bekalan bahan api berikutan banjir,” katanya dalam sidang media selepas Perhimpunan Bulanan KPDNHEP dan Penyampaian Dana Harta Intelek sini hari ini.

Petronas ROVR adalah perkhidmatan mengisi minyak bergerak yang menggunakan trak yang membawa muatan bahan api berkapasiti 4,000 liter sehingga 11,000 liter.

Jabatan Meteorologi Malaysia (Met Malaysia) menjangkakan Monsun Timur Laut (MTL) 2022/2023 bermula pada November 2022 hingga Mac 2023. Musim MTL kebiasaannya mengakibatkan hujan lebat yang sering menyebabkan banjir besar terutama di negeri-negeri pantai timur.

Kelantan, Terengganu dan Pahang dijangka mengalami hujan lebat monsun bermula November hingga Disember 2022, manakala Johor, Sabah dan Sarawak dijangka berhadapan hujan lebat monsun bermula Disember 2022 hingga Januari 2023.

“Program Foodbank ini kita kumpulkan bantuan dari pihak industri, apabila musim tengkujuh kita edarkan makanan. Makanan dalam bentuk uncang ‘retot’ adalah antara yang akan diberikan kerana ia mudah diguna dan disimpan,” katanya.

Dana Pemfailan Harta Intelek 2.0 adalah geran pembiayaan pemfailan harta intelek berjumlah RM4 juta bagi tempoh empat tahun, bermula tahun ini hingga 2025 di bawah Rancangan Malaysia ke-12.


“Hentikan spekulasi, tolong doakan Nur Aimi” – Suami

AYER KEROH 18 Dis. – “Tolonglah hentikan spekulasi yang tidak sepatutnya sebaliknya doakanlah keajaiban buat isteri, Nur Aimi Nadiah Abdul Rahim, 27.

“Selepas ini, saya mahu mulakan perjalanan hidup baharu dengannya dan tinggal bersama di Melaka kerana ketiga-tiga pusara anak syurga kami juga berada di sini,”.

Itu luahan sebak Muhammad Alhafis Mohamad, 29, yang mengakui terus perlu menguatkan semangat demi memberi kekuatan buat isterinya yang kini masih dirawat di Unit Rawatan Rapi (ICU) Hospital Raja Permaisuri Bainun (HRPB), Ipoh, Perak, sejak Rabu lalu.

“Sejak hari kejadian, saya tidak boleh tidur memikirkan nasib anak dan isteri terutamanya bagaimana untuk memberitahunya ketiga-tiga anak kecil kami sudah tiada.

“Sebab itu saya harap orang ramai tidak membuat sebarang spekulasi lain yang boleh mengeruhkan lagi keadaan sebaliknya doakanlah keajaiban buat Nur Aimi.

“Bila emosi isteri sudah stabil, saya sendiri akan memberitahunya apa yang berlaku. Selepas itu, saya mahu mulakan perjalanan hidup baharu dengannya di Melaka tanpa anak-anak syurga kami,” katanya menahan sebak ketika ditemui di rumah keluarganya di Taman Seri Jati, di sini hari ini.

Dalam nahas kira-kira 3 petang Rabu lalu, Nur Aimi Nadiah, cedera parah manakala tiga anak lelakinya Muhammad Adam Hakimi Muhammad Alhafis, 7; Muhammad Lutfi Hakim, 3, dan Muhammad Affan Hafiy, 1, maut di lokasi.

Kejadian di Kilometer 272.5 PLUS arah utara berhampiran Taman Rekreasi Gunung Lang dekat Ipoh, Perak itu berlaku apabila Perodua Axia dipandu Nur Aimi Nadiah terbabas sebelum melanggar belakang treler yang rosak dan berhenti di laluan kecemasan.

Ketika itu, Nur Aimi Nadiah dalam perjalanan dari Melaka setelah bertemu suaminya sebelum pulang ke Pulau Pinang kerana bekerja di negeri itu.

Mengulas perkembangan isterinya, Muhammad Alhafis berkata, hari ini doktor memaklumkan Nur Aimi perlu ‘ditidurkan’ sementara menunggu keadaannya stabil bagi membolehkan pembedahan dilakukan.

“Setiap hari doktor akan menghubungi saya memaklumkan perkembangan rawatan isteri dan sekiranya terdapat perubahan baharulah saya akan ke Ipoh untuk melawatnya.


Peningkatan kes COVID-19 tidak jejas SUKMA KL – Ahmad Faizal

KOTA TINGGI, 8 Feb – Kementerian Belia dan Sukan (KBS) optimis peningkatan kes COVID-19 tidak akan menjejaskan penganjuran Sukan Malaysia (Sukma) tahun ini.

Menterinya Datuk Seri Ahmad Faizal Azumu percaya penganjuran temasya sukan itu boleh dilaksanakan sekiranya ia dilangsungkan mengikut prosedur operasi standard (SOP) yang ditetapkan.

“Saya percaya kalau kita terus jaga SOP dan sebagainya, tiada acara yang boleh terganggu,” katanya kepada pemberita selepas merasmikan Majlis Penyerahan Projek Naik Taraf dan Baik Pulih Kompleks Rakan Muda Sukan Air dan Udara, di sini hari ini.

Ditanya mengenai jadual penganjuran Sukma Kuala Lumpur, Ahmad Faizal berkata tarikh serta acara yang bakal dipertandingkan dijangka dapat dimuktamadkan pada akhir bulan ini.

“Kita masih tunggu memorandum daripada jemaah menteri untuk kita mohon daripada kerajaan agar menyediakan satu jumlah peruntukan bagi kita mengadakan Sukma Kuala Lumpur,” katanya.

Mengenai keadaan fasiliti bagi Sukma Johor yang bakal digunakan pada 2024, Ahmad Faizal berkata pihak berkaitan diminta agar sering melakukan penyelenggaraan bagi memastikan kemudahan-kemudahan itu sentiasa berada dalam keadaan baik.

“…ini kerana semua fasiliti kita bina adalah menggunakan kantung (peruntukan) daripada kerajaan dan ia wang rakyat, jadi amat perlu kita jaga sebaik mungkin,” katanya yang menambah kesemua kompleks dan fasiliti sukan di seluruh negara sentiasa diselenggara dan berada dalam keadaan baik.


Tiga beradik maut terkena renjatan elektrik di Tumpat – Polis Kelantan

KOTA BHARU, 19 Dis – Tiga beradik perempuan maut akibat terkena renjatan elektrik di sebuah rumah yang mengalami banjir di Kampung Bendang Surau dekat Morak, di sini pagi tadi.

Ketua Polis Kelantan Datuk Muhamad Zaki Harun berkata mangsa Noor Fathiah Mohd Nadzir, 27; Sakinah, 29, dan Nurul Syazwani, 33, meninggal dunia di tempat kejadian kira-kira 11.30 pagi.

“Tiba-tiba seorang mangsa dipercayai tergelincir lalu memegang tiang rumah tersebut dan terkena renjatan elektrik. Adik-beradik lain cuba membantu namun turut terkena renjatan elektrik,” katanya pada sidang media di Ibu Pejabat Polis Kontinjen (IPK) Kelantan, di sini hari ini.

Sementara itu, ibu mangsa, Zainun Sulaiman, 62, ketika ditemui pemberita dirumahnya berkata dia sangat terkejut dan tidak sangka ketiga-tiga anak perempuannya yang masih belum berumah tangga itu terbaring dalam air selepas terkena renjatan elektrik.

Saksi kejadian yang juga jirannya Che Zahiyah Che Yaakob, 53, pula berkata dia sempat menegur tiga beradik itu yang melintasi rumahnya sebelum dijawab arwah Nor Syazwani yang menyatakan ingin pergi ke tali air di hadapan rumahnya.


Ismail Sabri ucap Selamat Menyambut Pesta Kaamatan

KUALA LUMPUR, 30 Mei – Perdana Menteri Datuk Seri Ismail Sabri Yaakob merakamkan ucapan Selamat Menyambut Pesta Kaamatan kepada ahli Keluarga Malaysia yang meraikannya hari ini.

Menerusi hantaran di Facebooknya, Ismail Sabri berkata keharmonian Malaysia dengan kepelbagaian kaum dan budaya menyambut perayaan kaum etnik dalam sebuah negara yang sejahtera.

Pesta Kaamatan yang juga dikenali sebagai Pesta Menuai disambut masyarakat Kadazandusun di Sabah hari ini dan esok sebagai tanda kesyukuran selepas berakhir musim menuai.


MAFI saran kaedah pengasapan elak lembu dijangkiti LSD

AYER KEROH 6 Jun – Semua penternak lembu di negara ini disaran mengguna pakai kaedah pengasapan di ladang ternakan bagi mengelak jangkitan penyaki kulit kental atau berbonjol (LSD) daripada terus merebak di negara ini.

Timbalan Menteri Pertanian dan Industri Makanan 1 (MAFI), Datuk Seri Ahmad Hamzah berkata, pemilik ladang perlu menitikberatkan sistem penjagaan rapi dengan mengutamakan kebersihan di kawasan ladang dengan pemantauan berterusan daripada Jabatan Perkhidmatan Verterinar (JPV) berikutan penyakit yang merebak di seluruh Asia terutama India, Bangladesh, China dan Nepal.

Jelasnya, setakat ini dua buah negeri membabitkan Selangor dan Perak telah merekodkan jangkitan terbabit dengan bawaan virus daripada spesies nyamuk memerlukan pengawasan rapi agar ia tidak merebak ke seluruh negara.

“Penternak di negeri yang terlibat telah melaksanakan pengasingan sebelum dimusnahkan dan ladang yang terlibat kini berada dibawah pengawasan rapi JPV di mana tiada ternakan dibenarkan keluar ataupun dijual sehingga pengesahan dan kebenaran diluluskan jabatan itu.

“Lembu yang menghidap LSD akan mengalami bengkak dengan benjolan di seluruh kulit dan akan menjadi serius jika tidak diawasi sepenuhnya bagaimanapun penyakit yang merebak ini tidak berjangkit kepada manusia,” katanya.

Beliau berkata demikian pada sidang media selepas menyampaikan bekalan buah-buahan dan bantuan selimut menerusi Program MAFI Prihatan diadakan di Pusat Kuarantin dan Rawatan COVID-19 Berisiko Rendah (PKRC) di Pusat Dagangan Antarabangsa Melaka (MiTC) di sini hari ini.

Hadir sama, Ketua Pengarah Lembaga Pemasaran Pertanian Persekutuan (FAMA) Malaysia, Datuk Zainal Abidin Yang Razalli dan Ahli Lembaga Pengarah FAMA negeri Datuk Ghazalee Muhammad serta tetamu lain.

Mengulas lanjut Ahmad berkata, mana-mana pihak termasuk penternak atau pun peraih ternakan yang didapati melanggar syarat yang dikeluarkan boleh dikenakan tindakan dibawah Akta Binatan 1953 (Pindaan 2013).

“Malah, bagi memastikan ia tidak terus merebak Kementerian juga telah mengarahkan Jabatan Perkhidmatan Kuarantin Dan Pemeriksaan Malaysia (MAQIS) bagi melakukan kawalan dan pemeriksaan di pintu masuk sempadan negara bagi memastikan haiwan ternakan itu sihat dan selamat sebelum memasuki negara ini,” katanya.

Semalam Timbalan Menteri Pertanian dan Industri Makanan II Datuk Che Abdullah Mat Nawi dilaporkan berkata MAFI melalui JPV telah mengetatkan syarat import lembu hidup dari luar negara bagi mencegah penularan penyakit LSD.

Malah MAQIS juga katanya telah diminta memperkemaskan kawalan di pintu masuk negara dan mengambil tindakan ke atas mana-mana lembu import yang menunjukkan gejala penyakit LSD di setiap stesen kuarantin.

Sementara itu dalam perkembangan lain, Ahmad berkata, negara masih mengalami kekurangan bekalan stok daging dan kini masih bergantung kepada kemasukan bekalan daging import masuk ke negara ini.

Jelasnya, kekurangan itu menyebabkan negara terpaksa bergantung sebanyak 70 peratus kadar kemasukan bekalan itu dan selebihnya adalah bekalan yang dihasilkan dalam negara.

“Kerajaan akan menjalankan pelbagai kaedah dan cuba sedaya upaya bagi meningkatkan penghasilan bekalan itu agar Kadar Sara Diri (SSL) negara mampu mencukupi dan tidak bergantung kepada bekalan import suatu hari nanti.

“Bekalan daging yang dihasilkan negara masih berkurangan menyebabkan kita terpaksa mengimport daging-daging daripada luar namun disebalik itu bagi bekalan ayam di negara ini pula berada pada kadar positif dan membolehkan kita mengeksport bekalan ayam ke luar negara,” katanya.


Ringgit dibuka tinggi sedikit berbanding dolar AS, dirangsang oleh pengukuhan harga minyak

Pedagang ActivTrades Dyogenes Rodrigues Diniz berkata dolar AS bergerak mendatar berbanding ringgit meskipun data Indeks Pengurus Pembelian Pembuatan (PMI) ISM untuk AS menunjukkan angka positif.

Dalam pada itu, harga minyak meningkat dengan ketara pada Selasa kepada paras tertinggi dalam tempoh dua setengah tahun dengan Brent disebut harga pada US$71 setong.

Pertubuhan Negara-negara Pengeksport Petroleum dan sekutunya (OPEC+) pada mesyuarat yang diadakan semalam mengambil keputusan mengekalkan rancangan meningkatkan pengeluaran minyak untuk bulan Julai sebanyak 840,000 tong sehari.


Lebih 100,000 saman trafik tertunggak sejak 2016 milik warga Singapura – Bukit Aman

KUALA LUMPUR, 7 April – Sebanyak 108,757 saman tertunggak direkodkan Polis Diraja Malaysia (PDRM) membabitkan pelbagai kesalahan trafik dilakukan oleh warga Singapura bagi tempoh 2016 hingga tahun lepas.

Pengarah Jabatan Siasatan dan Penguatkuasaan Trafik (JSPT) Bukit Aman Datuk Mat Kasim Karim berkata daripada jumlah itu sebanyak 21,452 saman trafik belum dijelaskan pada 2016, sebanyak 19,275 saman (2017) dan 30,946 saman (2018).

“Saman yang telah dikeluarkan melibatkan pelbagai kesalahan lalu lintas antaranya memandu melebihi had laju, memotong barisan, mengabaikan isyarat lalu lintas dan tidak memakai tali pinggang keledar, penggunaan nombor pendaftaran tidak mengikut peraturan atau spesifikasi, terlibat kemalangan jalan raya, halangan lalu lintas serta kesalahan lampu brek dan sebagainya.

“Warga Singapura yang mempunyai saman tertunggak dan telah dikeluarkan waran tangkap boleh dihalang untuk memasuki atau keluar dari negara ini dan pesalah trafik berkenaan juga boleh ditahan dan dituduh di mahkamah dalam tempoh segera,” katanya dalam kenyataan di sini hari ini.

Beliau turut menyangkal dakwaan kononnya berlaku kelemahan penguatkuasaan terhadap warga republik itu dan menegaskan JSPT sentiasa mengadakan Operasi Saman Tertunggak Warganegara Asing (OSTWA) bagi mengambil tindakan terhadap mana-mana pesalah trafik.

“Saman tertunggak ini juga terkait dengan kegagalan untuk menyerahkan notis saman kepada pesalah trafik kerana tidak mempunyai alamat bagi membolehkan saman berkenaan diposkan kepada mereka. Terdapat juga kemungkinan kenderaan disaman sudah dilupuskan kerana sudah cukup tempoh lima tahun berdasarkan undang-undang negara itu.

“PDRM mengalu-alukan pelaksanaan pendaftaran kenderaan warga Singapura oleh Jabatan Pengangkutan Jalan (JPJ) melalui sistem kutipan Caj Jalan (RC) dan rekod Permit Masuk Kenderaan (VEP) yang berkuat kuasa di pintu masuk sempadan negara tidak lama lagi,” katanya.


Perbincangan Khas Raja-raja Melayu di Istana Negara esok

KUALA LUMPUR, 23 Nov – Perbincangan Khas Raja-Raja Melayu akan diadakan esok bagi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mendapatkan pandangan Raja-Raja Melayu berhubung pembentukan kerajaan baharu.

Datuk Pengelola Bijaya Diraja Datuk Seri Ahmad Fadil Shamsuddin dalam kenyataan hari ini berkata Seri Paduka telah menitah perkenan untuk Istana Negara menganjurkan Perbincangan Khas Raja-Raja Melayu itu di Istana Negara esok.

“Perbincangan Khas Raja-Raja Melayu ini bertujuan untuk Seri Paduka Baginda mendapatkan pandangan Duli-duli Yang Maha Mulia Raja-Raja Melayu bagi Baginda membuat keputusan demi kepentingan dan kesejahteraan negara dan rakyat,” katanya.

Ahmad Fadil berkata Seri Paduka menyeru agar seluruh rakyat dan semua pihak untuk terus beristiqamah dan bertenang sehingga proses pembentukan kerajaan baharu selesai.

“Sesungguhnya, masa depan negara tumpahnya darah kita adalah terlalu berharga dan wajar kita rencanakan dengan penuh cermat dan teliti,” katanya.
Ahmad Fadil berkata perbincangan khas Raja-raja Melayu itu adalah susulan daripada sesi menghadap wakil-wakil Barisan Nasional (BN) dan Gabungan Parti Sarawak (GPS) secara berasingan di Istana Negara pada sebelah pagi hari ini.

“Sesi menghadap ketua-ketua gabungan Pakatan Harapan (PH) dan Perikatan Nasional (PN) telah diadakan secara berasingan pada pukul 4.30 petang semalam (22 Nov),” katanya.

“Sesi menghadap ketua-ketua gabungan itu adalah susulan daripada hasil pengesahan calon-calon perdana menteri yang telah dimaklumkan oleh ketua parti-parti dan ketua gabungan parti-parti politik kepada Istana Negara semalam (22 Nov), didapati bahawa tiada ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri ke-10,” katanya.

Menurut Ahmad Fadil, proses berkenaan adalah selaras dengan Perkara 43(2)(a) Perlembagaan Persekutuan dan bertujuan supaya Yang di-Pertuan Agong dapat membuat keputusan bagi melantik seorang ahli Dewan Rakyat yang pada hemat Seri Paduka mungkin mendapat kepercayaan majoriti ahli Dewan Rakyat sebagai Perdana Menteri.

“Rakyat telahpun membuat keputusan untuk memilih wakil mereka. Maka, terserah kepada wakil rakyat untuk mencari penyelesaian bagi mengurai kemelut yang membelenggu rakyat jelata,” katanya, dan menambah Seri Paduka turut mengajak seluruh rakyat untuk bersama mendoakan kesejahteraan negara.

Pilihan Raya Umum ke-15 (PRU15) pada 19 Nov berakhir dengan situasi Parlimen tergantung apabila tiada parti atau gabungan parti politik mendapat majoriti mudah bagi membentuk kerajaan Persekutuan. Majoriti mudah untuk membentuk kerajaan adalah 112 kerusi.

Keputusan PRU15 menyaksikan PH memperoleh 82 kerusi; PN 73 kerusi; BN (30); GPS (23); Gabungan Rakyat Sabah (enam); Warisan (tiga); Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi. – BERNAMA


PKP Penuh: Melaka sedang perinci bantuan pengayuh beca

AYER KEROH 2 Jun – Kerajaan negeri akan memperincikan bantuan untuk pengayuh beca di negeri ini yang hilang punca pendapatan akibat pelaksanaan sekatan pergerakan penuh bermula semalam hingga 14 Jun ini susulan peningkatan mendadak kes COVID-19 di seluruh negara kini.

Pengerusi Jawatankuasa Pelancongan, Warisan dan Kebudayaan negeri Datuk Muhammad Jailani Khamis berkata, hakikatnya semua orang terjejas akibat pandemik itu, justeru golongan penarik beca di negeri ini diminta bersabar.

Katanya, kerajaan negeri menerusi Bahagian Promosi Pelancongan di bawah Jabatan Ketua Menteri yang dipengerusikan olehnya, memahami nasib pengayuh beca dan berusaha membantu mereka.

“Masing-masing dua kali pada tahun lalu dan tahun ini termasuk sumbangan hari raya serta bantuan kewangan dengan nilai tidak kurang RM2,000 bagi setiap pengayuh beca.

“Insya-Allah, beri saya sedikit masa berbincang dengan Ketua Menteri sekiranya ada ruang kita akan beri bantuan kepada pengayuh beca,” katanya dihubungi Melaka Hari Ini (MHI).

“Kita perlu nilai semula bentuk bantuan (penarik beca) kerana sekarang keutamaan adalah memberi bantuan kit makanan kepada keluarga yang dijangkiti COVID-19 dan terpaksa dikuarantin.

“Jadi ada kejadian seperti keluarga atau individu yang menjalani kuarantin ini tidak dapat makanan dan kita hantar bekalan makanan terus ke rumah mereka,” katanya.

Pada masa sama, beliau menasihatkan kepada rakyat yang terjejas terutama dalam sektor pelancongan yang hilang pendapatan dalam tempoh ini perlu mencari jalan penyelesaian lain bagi meneruskan kelangsungan kehidupan.

“Dalam tempoh ini kita mahu kekalkan penghasilan dalam sektor pelancongan namun disebabkan kita tidak boleh berinteraksi sesama individu menyebabkan sektor ini semakin terkesan jadi pemain industri ini perlu cari kaedah lain bagi menjana pendapatan.

“Kita cuba bertahan dan ambil langkah bagaimana untuk pertahankan lagi dalam perkara ini dan berharap perlu sama sama berdoa agar kita kuat dan tabah bagi menempuh cabaran COVID-19,” katanya.

Beliau turut menegaskan peningkatan kes agak tinggi di Melaka iaitu 200 hingga 300 kes sehari perlu diberi perhatian oleh rakyat untuk patuh kepada prosedur operasi standard ditetapkan pihak berkuasa termasuk Kementerian Kesihatan bagi melandaikan lengkuk pandemik.


Pautan 22 institusi tawar moratorium

Tawaran di bawah Pakej Perlindungan Rakyat dan Pemulihan Ekonomi (PEMULIH) itu diberikan kepada semua peminjam individu B40, M40, T20 tanpa syarat dokumen dan lulus automatik selepas permohonan dibuat.


Isu KLFA: SPRM akan panggil saksi bantu siasatan

Menurut sumber, serbuan dan siasatan terhadap pejabat KLFA dan Kuala Lumpur City FC (KL City) dilakukan susulan laporan diterima pihak SPRM mengenai dakwaan kes pecah amanah membabitkan wang tajaan KL City dan tanah Akademi KLFA di Desa Melawati.

Sementara itu, Pengarah Kanan Siasatan SPRM Datuk Seri Hishamuddin Hashim ketika dihubungi mengesahkan siasatan sedang dijalankan terhadap persatuan bola sepak itu mengikut Seksyen 18 Akta SPRM 2009.

Pejabat KLFA diserbu pegawai SPRM pada minggu lepas kerana disyaki wujud unsur pecah amanah dan salah guna kuasa membabitkan wang tajaan KL City dan tanah Akademi KLFA di Desa Melawati, dengan anggaran jutaan ringgit.


PFAM hantar notis tuntutan gesa Melaka United FC lunas tunggakan gaji

KUALA LUMPUR, 11 Jan – Persatuan Pemain Bola Sepak Profesional Malaysia (PFAM) telah menghantar Notis Tuntutan kepada pihak pengurusan Melaka United FC dan menggesa agar tunggakan gaji pemain dilunaskan selewat-lewatnya pada 19 Jan ini.

PFAM menerusi satu hantaran di laman Facebook menyatakan tindakan tersebut diambil atas dasar solidariti mereka untuk para pemain itu bagi skuad utama dan juga pemain skuad Piala Presiden.

Menurut persatuan itu pemain-pemain dari pasukan ‘Sang Kancil’ telah pun memberikan kerjasama dan memahami kekangan pasukan dengan memberikan tempoh yang sewajarnya.

“PFAM ingin mengingatkan agar pasukan mengambil serius berkenaan isu pembayaran gaji, memandangkan ini bukan merupakan kali pertama membabitkan pasukan Melaka United. Semoga isu ini dapat diselesaikan dalam kadar yang segera,” tambahnya.- BERNAMA


Bekalan ubat terkawal, rakyat dinasihat tidak panik

KUALA LUMPUR, 3 Jun – Orang ramai dinasihatkan supaya tidak membuat pembelian panik bagi ubat-ubatan kerana kekurangan yang berlaku tidak serius, malah hanya melibatkan jenama tertentu, kata Timbalan Menteri Kesihatan Datuk Dr Noor Azmi Ghazali.

“Contohnya, untuk penyakit darah tinggi ada banyak jenama. Ada yang dipatenkan, ada yang generik dan semua itu berkesan kerana jika ubat jenama A tiada, boleh ganti dengan ubat jenama B,” katanya kepada pemberita selepas merasmikan sambutan Bulan Pemakanan Malaysia peringkat Kementerian Kesihatan (KKM) di sini, hari ini.

Mengulas lanjut, beliau berkata KKM sentiasa memantau situasi itu dan tindakan tegas akan diambil sekiranya terdapat pihak cuba mengambil kesempatan memanipulasikan harga ubat-ubat di pasaran.

Terdahulu, dalam ucapannya Dr Noor Azmi berkata tema sambutan Bulan Pemakanan Malaysia tahun ini adalah ‘Perangi COVID-19 dan NCD (penyakit tidak berjangkit) dengan Makan Secara Sihat’ dan pemilihannya selari dengan masalah berkaitan NCD yang sekian lama membelenggu negara.

“Sambutan ini diadakan dengan harapan ia dapat meningkatkan lagi kesedaran masyarakat tentang kepentingan mengamalkan makan secara sihat dalam memerangi pelbagai jenis penyakit berjangkit ataupun tidak berjangkit,” katanya.

Beliau berkata Hasil Tinjauan Kesihatan dan Morbiditi Kebangsaan pada 2019 mendapati satu daripada dua rakyat Malaysia dewasa mempunyai masalah berat badan berlebihan atau obesiti.


1.11 juta individu lengkapkan dua dos vaksin COVID-19 setakat semalam- Dr Adham

KUALA LUMPUR 3 Jun – Seramai 1,114,684 individu di negara ini sudah melengkapkan dua dos vaksin COVID-19 setakat semalam (2 Jun), kata Menteri Kesihatan Datuk Seri Dr Adham Baba.

Dr Adham menerusi akaun Twitternya hari ini berkata, seramai 2,098,189 individu telah menerima dos pertama menjadikan jumlah keseluruhan pemberian dos pertama dan kedua di negara ini sebanyak 3,212,873 dos setakat semalam.

Katanya lima negeri yang telah melengkapkan kedua-dua dos tertinggi ialah Selangor dengan 145,539 dos diikuti Sarawak (111,322), Perak (105,298), Kuala Lumpur (101,221) dan Johor (97,974).

Setakat semalam, beliau berkata 51.90 peratus atau 12,584,422 individu mendaftar untuk menerima suntikan vaksin dengan Selangor mencatat jumlah pendaftaran tertinggi iaitu 3,337,532 orang.

Mengikut perancangan program imunisasi itu, tempoh pelaksanaan fasa pertama pemberian vaksin yang bermula Februari hingga April lalu melibatkan 500,000 anggota barisan hadapan termasuk petugas kesihatan.

Fasa kedua bermula April hingga Ogos ini pula membabitkan 9.4 juta warga emas, kumpulan rentan dan Orang Kurang Upaya manakala fasa ketiga yang dijadual pada Mei tahun ini hingga Februari 2022, melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.


888,000 pekerja warga asing perlu disaring

KUALA LUMPUR 3 Dis. – Sebanyak 888,000 pekerja warga asing di enam kawasan berisiko tinggi perlu menjalani saringan COVID-19 yang dimulakan sejak Selasa (1 Dis).

Menteri Kanan (Kluster Keselamatan) Datuk Seri Ismail Sabri Yaakob berkata bagi fasa pertama, sebanyak 100,000 Antigen Rapid Test Kit (RTK-Ag) akan diedarkan ke kawasan berkenaan iaitu di Selangor, Negeri Sembilan, Kuala Lumpur, Pulau Pinang, Sabah serta Labuan.

“Bagi 48 jam pertama pelaksanaan saringan itu, 367 klinik swasta dan hospital swasta di kawasan terlibat telah mendaftar diri untuk program berkenaan.

“Pada tempoh sama, 19,975 RTK-Ag telah diedarkan untuk digunakan bagi saringan pekerja asing,” katanya kepada pemberita pada sidang media khas di sini hari ini, yang turut dihadiri Menteri Sumber Manusia Datuk Seri M. Saravanan.

Ismail Sabri yang juga Pengerusi Jawatankuasa Kabinet Mengenai Pekerja Asing berkata Kementerian Sumber Manusia (KSM) akan bekerjasama dengan Kementerian Kesihatan Malaysia (KKM) untuk mendapatkan lebih banyak kit ujian saringan COVID-19 untuk digunakan dalam saringan berkenaan.

Bernama sebelum ini melaporkan KSM akan melaksanakan Program Saringan COVID-19 Bagi Pekerja Asing secara bersasar berdasarkan lokaliti zon merah yang mempunyai kepadatan pekerja asing yang tinggi, bermula 1 Dis lepas (Selasa).

Turut dilaporkan bagi membolehkan program dijalankan secara komprehensif, saringan akan dilaksanakan oleh Pertubuhan Keselamatan Sosial (Perkeso) dengan kerjasama klinik dan hospital swasta.


Deklarasi Melaka 2022

MELAKA, 29 Mei – Berikut ialah Deklarasi Melaka 2022 sempena Hari Wartawan Nasional (HAWANA) 2022 yang disambut di sini hari ini.

Deklarasi itu dibacakan oleh Pemangku Pengarang Kumpulan Berita Harian Datuk Ahmad Zaini Kamaruzzaman sebelum diserah kepada Perdana Menteri Datuk Seri Ismail Sabri Yaakob.

Wartawan Malaysia mendukung keluhuran Perlembagaan dan prinsip Rukun Negara. Kami menjunjung kebebasan bersuara dan kebebasan media bagi memastikan kelangsungan sistem demokrasi yang sihat dan segar.

Wartawan dan media dalam negara membangun seperti Malaysia memainkan peranan yang penting sebagai mata dan hati rakyat selain menjadi suara bicara massa, juga bertindak sebagai semak dan imbang serta menjadi nadi nurani sebuah negara bangsa.

Kami menyedari cabaran memastikan keharmonian sebuah negara pelbagai kaum yang menonjolkan kepelbagaian. Pada waktu yang sama, kami memahami dinamisme dunia media dan tradisi kewartawanan yang berubah dengan pantas akibat asakan internet dan media sosial.

Namun demikian, tanggungjawab kami tidak berubah dalam konteks etika dan profesionalisme. Kami maklum bahawa profesion ini harus kekal bebas dan berfungsi tanpa gangguan bagi memastikan aspek integriti dan tadbir urus negara yang terbaik.

Wartawan Malaysia memainkan peranan menyampaikan maklumat yang benar dan sahih bagi menangani isu berita palsu yang berleluasa. Dalam dunia hari ini, yang penting bukan sahaja ketepatan berita tetapi juga kepantasan dan keberkesanannya.

Maka dengan ini, sempena Hari Wartawan Nasional (HAWANA) pada hari ini, Ahad, 29 Mei 2022, wartawan Malaysia sebulat suara membuat Deklarasi Melaka 2022 seperti berikut:

Kewartawanan merupakan profesion yang dapat mempengaruhi pandangan atau sikap masyarakat melalui laporan dan penulisan yang dihasilkan. Justeru itu, kewartawanan perlu mengekalkan fungsi dan peranannya sebagai ‘pemerhati’ untuk mengawasi tata laku dan tadbir urus negara agar pemerintahan negara sentiasa berintegriti dalam semua aspek. Kewartawanan yang amanah dan bertanggungjawab merupakan aset penting dalam pembangunan negara bangsa.

Dalam memelihara dan mengangkat martabat kewartawanan serta kebebasan media, wartawan diberikan ruang dalam menyampaikan laporan sahih dan seimbang seperti termaktub dalam Perlembagaan Persekutuan. Sewajarnya, wartawan perlu diberi kebebasan dalam menjalankan tugas dengan sebaik mungkin tanpa halangan atau sekatan mana-mana pihak. Dengan yang demikian, wartawan dapat membuat liputan dan laporan yang menegakkan nilai integriti, relevan serta sahih.

Wartawan yang mendukung Etika Kewartawanan Malaysia menghormati prinsip-prinsip terkandung dalam Rukun Negara iaitu Kepercayaan kepada Tuhan, Kesetiaan Kepada Raja dan Negara, Keluhuran Perlembagaan, Kedaulatan Undang-Undang, dan Kesopanan dan Kesusilaan. Pada masa sama, kebebasan bersuara, kebebasan media dan hak untuk berorganisasi menjadi penyumbang ke arah mewujudkan suatu persekitaran kondusif kepada sistem demokrasi. Oleh itu, wartawan menjadi sebahagian daripada proses pembinaan negara serta memupuk keharmonian antara kaum dan perpaduan nasional. Di Malaysia yang demokratik, wartawan menggunakan kemahiran untuk mewujudkan suasana saling menghormati, saling mempercayai dan saling memahami di kalangan masyarakat dan mencegah timbulnya perasaan curiga dan prasangka.

Sebagai tunjang dalam memacu hala tuju negara, kewartawanan menjadi medium dalam memartabat integriti supaya menjadi amalan tadbir urus negara serta boleh menjadi pegangan prinsip masyarakat umum. Ini boleh mengelak amalan penyalahgunaan kuasa, pecah amanah, rasuah dan penyelewengan di Malaysia.

Media berperanan menyampaikan maklumat kepada masyarakat namun internet menjadikan peranan media semakin mudah tetapi penuh mencabar. Kewujudan internet mempercepatkan proses penyampaian berita dan segala maklumat lama serta baharu sehinggakan media sosial menjadikan masyarakat Malaysia lebih peka kepada keadaan sekeliling. Keadaan ini boleh menyebabkan penyebaran berita palsu mudah berleluasa dengan ia direka semata-mata untuk menarik perhatian netizen dan menjadi isu hangat. Media bertauliah perlu bersatu untuk memerangi penyebaran berita palsu yang boleh membahayakan individu, organisasi dan kerajaan.- BERNAMA


Perjanjian kerjasama trilateral disemak semula – Hishammuddin

KUALA LUMPUR, March 27 – Perjanjian Kerjasama Trilateral (TCA) akan disemak semula melalui mesyuarat peringkat menteri dengan Filipina dan Indonesia, kata Menteri Kanan Pertahanan Datuk Seri Hishammuddin Tun Hussein.

Hishammuddin berkata beliau akan mengadakan mesyuarat dengan rakan sejawatannya dari Indonesia Prabowo Subianto dan Filipina Delfin N. Lorenzana sempena Pameran Perkhidmatan Pertahanan Asia (DSA) dan Pameran Keselamatan Kebangsaan (NATSEC) Asia 2022 yang akan bermula esok.

“Ini adalah kali pertama ketiga-tiga Menteri Pertahanan TCA akan bertemu secara rasmi sejak September 2018 di Manila dan akan menjadi saluran penting untuk berkongsi kebimbangan keselamatan di kawasan maritim bersama antara negara kita untuk ditangani di peringkat Menteri,” katanya kepada pemberita selepas mengadakan tinjauan persiapan akhir pameran itu di Pusat Pameran dan Perdagangan Antarabangsa Malaysia (MITEC) di sini hari ini.

Turut hadir Menteri Dalam Negeri Datuk Seri Hamzah Zainuddin, Panglima Angkatan Tentera Jen Tan Sri Affendi Buang, Ketua Polis Negara Tan Sri Acryl Sani Abdullah Sani dan Panglima Tentera Darat Jen Tan Sri Zamrose Mohd Zain.

Hishammuddin berkata mesyuarat itu juga akan melibatkan Hamzah dan rakan sejawatannya dari kedua-dua negara yang akan diadakan di luar acara utama, esok.

“Mengenai keselamatan dalam negeri, sudah tentu perbincangan akan diadakan dengan Datuk Seri Hamzah dan rakan sejawatannya mengenai penculikan untuk wang tebusan, keganasan dan memburu mereka yang menggunakan perairan kita yang memerlukan kerjasama tiga negara,” katanya.

Mengenai pameran DSA dan NATSEC Asia 2022, Hishammuddin berkata acara itu akan menjadi isyarat bahawa Malaysia sudah bersedia dan terbuka untuk perniagaan namun, beliau mengakui bukan mudah untuk menganjur acara sedemikian semasa pandemik COVID-19.

“Bagaimanapun persiapan sudah selesai dan kami teruja menantikan esok. Selepas berjaya dilangsungkan selama lebih tiga dekad sejak 1988, penganjuran semula DSA dan NATSEC yang ditunggu-tunggu kali ini akan menjadi acara antarabangsa pertama dan terbesar dihoskan oleh Malaysia ketika kita memasuki peralihan ke fasa endemik bermula 1 April,” katanya.

DSA dan NATSEC Asia 2022 terbuka kepada delegasi peringkat tinggi, kakitangan kerajaan, profesional dan eksekutif dalam industri pertahanan dan keselamatan serta polis dan agensi penguatkuasaan sahaja.- BERNAMA


Langgar SOP PKPB: Neelofa, suami pertimbang kemuka representasi

SEREMBAN 24 Sept. – Pihak pembelaan dalam kes selebriti Noor Neelofa Mohd Noor dan suami, Muhammad Haris Mohd Ismail akan mempertimbangkan mengemukakan representasi kepada Jabatan Peguam Negara berhubung pertuduhan melanggar prosedur operasi standard (SOP) Perintah Kawalan Pergerakan Bersyarat (PKPB) di sebuah kedai karpet, di Nilai, awal Mei lepas.

Perkara itu dimaklumkan peguam yang mewakili pasangan itu, Tan Sri Muhammad Shafee Abdullah ketika sebutan semula kes di hadapan Majistret Mahyun Yusuf, hari ini.

Bercakap kepada pemberita, Muhammad Shafee berkata: “Saya baru dapat (dokumen) itu, jadi kami akan kaji dokumen ini untuk persiapan pembelaan ataupun untuk membuat satu representasi berdasarkan dokumen yang kami ada supaya tidak buang masa.

Proses sebutan semula hari ini melibatkan penyerahan dokumen pihak pendakwaan kepada pihak pembelaan yang diketuai peguam Muhammad Shafee serta Ramzani Idris, Muhammad Farhan Muhammad Shafee dan Syahirah Hanapiah manakala pihak pendakwaan pula diwakili, Timbalan Pendakwa Raya Nor Azizah Aling dan Iznina Hanim.

Pada 20 Mei lalu, pasangan itu mengaku tidak bersalah atas pertuduhan mengikut Peraturan 19, Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Kawalan Pergerakan Bersyarat) (No 4) (Pindaan) (No 12) 2021.

Kesalahan itu didakwa dilakukan mereka ketika berada di sebuah premis menjual karpet di pusat perniagaan Nilai 3, dekat sini, pada 2 Mei lalu dan berdepan dengan hukuman denda tidak melebihi RM50,000 atau penjara hingga enam bulan atau kedua-duanya jika sabit kesalahan.

Muhammad Haris, 26, didakwa atas dua kesalahan gagal mematuhi SOP PKPB dengan tidak membuat imbasan aplikasi MySejahtera untuk daftar masuk atau menulis secara manual serta tidak memakai pelitup muka di Kedai Naeem Carpet Sdn Bhd, Kawasan Perindustrian Nilai 3, Nilai, pada 4 petang, 2 Mei lalu.

Neelofa, 32, pula dituduh tidak membuat imbasan aplikasi MySejahtera untuk daftar masuk di premis itu atau menulis secara manual pada masa dan tarikh sama.


Kebakaran tapak pelupusan sampah Pulau Burung berjaya dipadam sepenuhnya

Menteri Perumahan dan Kerajaan Tempatan Datuk Seri Reezal Merican Naina Merican berkongsi perkara itu di Facebooknya dan memaklumkan operasi pemadaman di kawasan tapak pelupusan sampah tersebut telah berjaya dipadamkan semalam.

Menerusi hantarannya, Reezal Merican berkata kejayaan itu disempurnakan dengan kerjasama semua pihak dan beliau mengucapkan jutaan terima kasih kepada semua agensi persekutuan serta negeri dalam proses pemadaman kebakaran terbabit.

“Terima kasih saya ucapkan kepada pasukan #WiraMerah Pulau Pinang serta pelbagai agensi Persekutuan dan negeri dalam proses pemadaman kebakaran. Kerjasama bersepadu dapat mengakhiri misi ini dengan jayanya,” katanya.

Sementara itu Pengerusi Jawatankuasa Alam Sekitar dan Kebajikan negeri Phee Boon Poh berkata pihak Jabatan Alam Sekitar (JAS) Pulau Pinang ketika ini akan terus memantau kawasan tersebut bagi memastikan tiada lagi titik panas yang boleh menyebabkan kebakaran di kawasan tapak pelupusan sampah tersebut.

“Selain memantau titik panas, pihak JAS turut membuat pemantauan bacaan indeks pencemaran udara (IPU) di stesen Sekolah Jenis Kebangsaan Tamil (SJKT) Ladang Byram bagi memastikan ia dalam keadaan baik dan selamat untuk penduduk di kawasan tersebut pulang semula ke rumah mereka,” katanya.

Katanya ketika ini IPU di situ mencatatkan tahap sederhana namun angkanya semakin baik dari semasa ke semasa iaitu 74 direkodkan pada 7 pagi hari ini manakala pada 10 pagi is mencatatkan bacaan IPU 73. Pada Isnin, 98 peratus kebakaran tapak pelupusan sampah berkenaan berjaya dipadamkan dengan bakinya melibatkan sektor 5 sahaja.

Kejadian kebakaran tapak pelupusan sampah di Jalan Byram dilaporkan berlaku pada kira-kira 5 petang pada 12 Jan lepas dan penduduk berhampiran telah diminta berpindah ke pusat pemindahan sementara, manakala 10 sekolah berdekatan diarah tutup.

Pada 22 Jan, Ketua Menteri Pulau Pinang Chow Kon Yeow berkata hasil siasatan semula oleh pihak bomba ke atas tapak pelupusan sampah itu mendapati keluasan kawasan tersebut ialah lebih 33 hektar dengan kira-kira 11 hektar yang terbakar dan kerja-kerja pemadaman api giat dijalankan menggunakan kaedah air serta tambakan tanah. – BERNAMA


Pulau Konet: Selesaikan isu sampah jadi fokus utama

KUALA SUNGAI BARU 18 Julai – Ahli Dewan Undangan Negeri (ADUN) Kuala Linggi, Rosli Abdullah bersama pihak berkenaan akan merangka pelan bagi memulihara dan mengindahkan Pulau Konet dan lokasi sekitarnya sebelum diangkat sebagai lokasi pelancongan baharu di negeri ini.

“Semua ini ini antara usaha untuk buka satu lagi lokasi tumpuan pelancongan di Melaka, jadi saya amat berharap pengunjung agar lebih bertanggungjawab.

“Bersama-sama kita hargai dengan menjaga kebersihan kawasan berkenaan jangan buang sampah merata-rata, ini adalah warisan alam yang kita kongsi dengan semua,” katanya kepada Melaka Hari Ini.

Rosli berkata, beberapa lagi inisiatif lain kini dalam perancangan juga akan dilaksanakan menerusi bantuan kerajaan negeri, sekali gus merealisasikan hasrat menjadikan Pulau Konet sebagai tarikan baharu pelancongan.

“Laluan masuk utama agak sempit dan tidak rata, sekelilingnya ditumbuhi belukar, dalam masa terdekat ini kita akan cari penyelesaian menerusi agensi terbabit,” katanya.

Sementara itu, diminta mengulas mengenai mitos bunian di Pulau Konet, Rosli tidak menafikan cerita-cerita itu wujud dalam kalangan penduduk di sekitar Kuala Linggi.

Beliau turut mengakui nama Pulau Konet mungkin dianggap unik oleh sesetengah orang namun jika tersasar nama itu mungkin dianggap sedikit memalukan.

“Orang kata nama Konet itu adalah rentetan dari perkataan ‘Kenit’ iaitu kecil kerana fizikal pulau itu begitu kecil maka sebab itulah mungkin peredaran dan dialek menjadikan namanya Konet,” katanya.


Kerajaan kaji saranan benarkan pencarum keluarkan dana Akaun 1

PUTRAJAYA 4 Nov. – Kerajaan sedang mengkaji saranan untuk membenarkan pencarum tertentu mengeluarkan dana daripada Akaun 1 Kumpulan Wang Simpanan Pekerja (KWSP), kata Perdana Menteri Tan Sri Muhyiddin Yassin.

“Saya telah berbincang dengan Kementerian Kewangan dan kita pada dasarnya bersetuju dan bersedia untuk mengkaji cadangan untuk pencarum yang benar-benar memerlukan untuk mengeluarkan peruntukan daripada Akaun 1,” katanya dalam satu temu bual bersama BERNAMA dan stesen televisyen tempatan lain, di sini, hari ini, menjelang pembentangan Belanjawan 2021.

Kerajaan pada tahun ini telahpun melaksanakan beberapa kelonggaran berhubung KWSP, khususnya membenarkan caruman pekerja dikurangkan kepada 7 peratus  daripada 11 peratus dan pengeluaran menerusi i-Lestari yang mana pencarum boleh mengeluarkan simpanan maksimum RM500 sebulan untuk tempoh 12 bulan daripada Akaun 2 masing-masing.

Hampir 70 peratus daripada ahli KWSP memilih untuk mengurangkan caruman pekerja kepada tujuh peratus yang kini menyumbang kepada meningkatkan pendapatan boleh guna sebanyak hampir RM700 juta sebulan.


MINDEF, Melaka bekerjasama tangani isu di Kem Terendak

SUNGAI UDANG 28 September – Kementerian Pertahanan (MINDEF) dan Kerajaan Negeri Melaka akan bekerjasama erat bagi menangani segala permasalahan di Kem Terendak.

Menteri Kanan Pertahanan Datuk Seri Hishammuddin Hussein berkata, pendekatan itu diambil selepas mengadakan pertemuan dari hati ke hati bersama Ketua Menteri Datuk Seri Utama Sulaiman Md Ali, hari ini.

Katanya, antara perkara yang perlu ditangani secara bersama ialah isu tekanan air rendah di kem berkenaan yang sudah berlarutan begitu lama.

“Masalah air di Kem Terendak ini melibatkan kos yang tinggi. Jadi saya percaya kaedah terbaik mengatasi isu ini ialah bekerjasama rapat dengan Kerajaan Negeri dan Kementerian yang terlibat.

“Bagaimanapun, usaha menangani masalah ini perlu dibuat secara berperingkat-peringkat mengikut keutamaan dan sudah pasti masalah air, elektrik ini merupakan perkara asas yang akan diberi perhatian,” katanya.

Beliau berkata demikian pada sidang media selepas mengadakan lawatan ke Maktab Rendah Sains Mara (MRSM) Kem Terendak, di sini, hari ini.

Hadir sama, Panglima Tentera Darat Jeneral Tan Sri Zamrose Mohd Zin; Exco Pendidikan, Teknologi dan Telekomunikasi negeri Datuk Rais Yasin; Timbalan Speaker Dewan Undangan Negeri Datuk Khaidhirah Abu Zahar dan lain-lain kenamaan.

Mengulas lanjut, Hishammuddin turut memberi bayangan sebuah Hospital Angkatan Tentera (HAT) baharu akan dibina di Kem Terendak bagi menggantikan hospital lama yang agak daif.

Dalam perkembangan lain, Hishammuddin memaklumkan, MINDEF turut komited menangani isu kos sara hidup membabitkan anggota Angkatan Tentera Malaysia (ATM) dan veteran ATM.


Bidang jurubahasa isyarat akan dinaik taraf-KPWKM

PUTRAJAYA 23 Feb. – Kementerian Pembangunan Wanita, Keluarga dan Masyarakat (KPWKM) sedang berusaha menaik taraf bidang jurubahasa isyarat dan mengiktiraf kepentingan mereka dengan bermula di sektor awam, kata Menterinya Datuk Seri Rina Mohd Harun.

Ketika ini katanya terdapat 95 jurubahasa isyarat yang berdaftar di bawah Persekutuan Orang Pekak Malaysia berbanding 40,389 orang kurang upaya (OKU) pendengaran yang berdaftar dengan Jabatan Kebajikan Masyarakat setakat tahun lepas.

Bercakap ketika melancarkan program MySign: Kursus Bahasa Isyarat Malaysia secara maya di laman Facebook Institut Sosial Malaysia (ISM) hari ini, Rina berkata semua pihak harus menghindari tanggapan bahawa keperluan mempelajari bahasa isyarat terhad kepada golongan OKU pendengaran serta ahli keluarga mereka sahaja.

“Pelanggan yang hadir ke KPWKM dan agensi adalah termasuk OKU pendengaran dan pertuturan, oleh yang demikian pengetahuan serta kemahiran berbahasa isyarat ini merupakan nilai tambah yang sewajarnya ada untuk kita menyantuni semua golongan masyarakat di negara ini,” katanya.

Mengenai MySign, Rina berkata kursus anjuran ISM itu pertama kali diadakan secara maya bermula hari ini bagi memberi latihan dan panduan asas tentang cara-cara menggunakan bahasa isyarat.

Seramai 150 peserta daripada sektor awam dan swasta mengikuti kursus itu secara serentak hari ini berbanding antara 30 dan 40 orang pada satu-satu masa ketika dilaksanakan secara bersemuka sejak 2006, katanya.

Beliau berharap peserta yang menerima latihan itu mampu menjadi ejen perubahan bagi mewujudkan persekitaran dan masyarakat yang lebih inklusif, terutamanya bagi golongan OKU pendengaran.


Belanjawan 2023: RM50 juta untuk Melaka, Pulau Pinang pulihara tapak warisan dunia

KUALA LUMPUR 24 Februari – Kerajaan akan menyalurkan peruntukan RM50 juta dalam pemuliharaan tapak warisan dunia yang diiktiraf oleh Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO).

Dalam pada itu, beliau berkata, Khazanah Nasional Bhd akan menerajui pembentukan Tabung Warisan Negara untuk menarik penyertaan swasta bagi memulihkan bangunan-bangunan warisan bersejarah.

“Syarikat ThinkCity juga akan bekerjasama dengan Dewan Bandaraya Kuala Lumpur (DBKL) untuk mengambil bahagian dalam usaha memaknakan semula kehidupan di pusat bandar melalui projek pengindahan lokasi tumpuan serta mengankat potensi aset bersejarah dan kebudayaan.

“Sejumlah RM30 juta disediakan antaranya juga untuk meningkatkan daya hinu perumahan awam di Kuala Lumpur,” kata beliau ketika membentangkan Belanjawan 2023 di Dewan Rakyat hari ini.


JaminKerja Keluarga Malaysia sedia 600,000 peluang pekerjaan – PM

Perdana Menteri Datuk Seri Ismail Sabri Yaakob berkata inisiatif bertemakan ‘Keluarga Malaysia, Makmur Sejahtera’ itu seiring dengan penciptaan peluang pekerjaan yang merupakan teras utama di bawah Bajet 2022.

“Inisiatif JaminKerja Keluarga Malaysia ini merupakan manifestasi komitmen kerajaan dalam menyediakan peluang pekerjaan yang lebih menyeluruh dan menghasilkan pembangunan ekonomi yang lebih mampan, di samping memacu usaha pemulihan negara secara berstruktur dan menyumbang ke arah pengukuhan pasaran tenaga kerja negara,” katanya.

Beliau berkata demikian pada Majlis Pelancaran Inisiatif JaminKerja Keluarga Malaysia dan Karnival Kerjaya JaminKerja Keluarga Malaysia 2022 di Pusat Konvensyen Kuala Lumpur (KLCC) di sini hari ini.

Perdana Menteri berkata JaminKerja Keluarga Malaysia merangkumi tiga program utama iaitu JaminKerja Insentif Penggajian, JaminKerja Inisiatif Latihan dan Penempatan Jangka Pendek (MySTEP), serta Program Latihan dan Peningkatan Kemahiran (Upskill Malaysia).

JaminKerja Inisiatif Pengajian akan dilaksanakan oleh Pertubuhan Keselamatan Sosial (Perkeso) yang menyasarkan 300,000 peluang pekerjaan, manakala MySTEP menawarkan 80,000 peluang pekerjaan dalam sektor awam, syarikat milik kerajaan (GLC) dan strategik.

Upskill Malaysia pula dilaksanakan HRD Corp dengan menyediakan latihan kemahiran untuk pencari kerja bagi meningkatkan kebolehpasaran mereka serta menjamin penempatan pekerjaan dengan sasaran 220,000 orang pelatih.

Ismail Sabri berkata JaminKerja Insentif Penggajian memberi tumpuan kepada usaha merangsang majikan untuk membuat pengambilan pekerja terutamanya dalam kalangan individu yang tidak aktif bekerja termasuk golongan penganggur, golongan rentan seperti Orang Kurang Upaya, warga emas, bekas banduan, dan golongan wanita menganggur bagi tempoh berpanjangan, untuk memastikan tiada golongan dipinggirkan.

Beliau berkata setelah majikan diberikan insentif bagi pengambilan pekerja, pencari kerja boleh menggunakan Portal MYFutureJobs untuk mendapatkan padanan pekerjaan dan mengisi kekosongan jawatan yang ditawarkan.

“Insentif turut diberikan kepada majikan yang mengambil tenaga kerja tempatan bagi mengisi jawatan yang kebiasaannya dilakukan oleh pekerja asing ataupun pegawai dagang,” katanya.

Ismail Sabri berkata majikan yang layak akan menerima bantuan kewangan kerajaan sebanyak 20 hingga 40 peratus daripada gaji kasar maksimum pekerja iaitu sebanyak RM10,000 bagi tempoh 12 bulan.

Bagi program JaminKerja MySTEP, beliau berkata ia menyasarkan 80,000 peluang pekerjaan secara kontrak yang merangkumi 50,000 pekerjaan sektor awam dan selebihnya dalam GLC untuk tahun ini.

Melalui peruntukan RM1.7 bilion, MySTEP akan diterajui Agensi Pelaksanaan Ekonomi dan Koordinasi Strategik Nasional (LAKSANA) di bawah Kementerian Kewangan yang akan melaksanakan kolaborasi strategik bersama agensi kerajaan lain.

Pada masa sama, Perdana Menteri berkata Kementerian Sumber Manusia menyediakan 312 program temu duga terbuka dan karnival pekerjaan sepanjang tahun ini.

Karnival Kerjaya JaminKerja Keluarga Malaysia ini ialah pembuka tirai bagi 2022 dan yang pertama dianjurkan di seluruh negara, menawarkan lebih 12,000 peluang pekerjaan daripada 50 majikan merentasi pelbagai industri.

Sementara itu Ismail Sabri berkata kerajaan terus beriltizam membantu lebih ramai Keluarga Malaysia yang berdepan cabaran yang berbeza untuk mendapatkan pekerjaan.

Bagi mengurangkan jurang ketidakpadanan pekerjaan dengan kelayakan pencari kerja, beliau menyeru pihak industri melaksanakan strategi pengambilan pekerja yang lebih baik dengan mengambil kira perubahan sosial termasuk suasana pekerjaan lebih fleksibel agar padanan lebih baik dapat diwujudkan.

Katanya majikan juga perlu lebih kreatif dalam memberi jaminan pekerjaan yang baik kepada para pekerja supaya mereka kekal bersama majikan berkenaan.

Perdana Menteri berkata Malaysia berada pada landasan yang betul dalam usaha pemulihan ekonominya melalui penciptaan lebih banyak peluang pekerjaan baharu bagi memenuhi keperluan semasa pasaran buruh.

“Saya selaku Pengerusi Majlis Pekerjaan Negara (NEC) yakin bahawa usaha NEC dalam meningkatkan momentum penciptaan pekerjaan serta merancakkan pasaran kerja secara amnya akan dapat diteruskan menerusi inisiatif ini, seterusnya memperkasa pendapatan isi rumah Keluarga Malaysia khususnya kumpulan asnaf, B40 dan M40,” katanya.

Perdana Menteri seterusnya menyeru para majikan termasuk agensi kerajaan, GLC dan swasta untuk memanfaatkan peluang dan insentif yang disediakan di bawah Inisiatif JaminKerja Keluarga Malaysia kerana ia akan memberi manfaat besar kepada majikan dan pencari kerja. – BERNAMA


Kursus Induksi SLDN tingkatkan Kualiti usahawan Melaka

AYER KEROH 8 Februari – Dunia Melayu Dunia Islam (DMDI) akan menganjurkan Kursus Asas Wajib pada 11 Februari ini bertujuan untuk melahirkan usahawan Negeri Melaka yang berkualiti.

Kursus dijangka berlangsung di Bangunan World Youth Foundation, di sini, membabitkan DMDI Malaysia, DMDI Melaka, DMDI Putrajaya dan Sistem Latihan Dual Nasional (SLDN).

Pengerusi DMDI Putrajaya, Datuk Joyah Abd Rashid berkata, sasaran peserta kursus adalah dalam kalangan ibu tunggal, badan bukan kerajaan (NGO) wakil syarikat atau industri.

“Induksi itu adalah satu keperluan jika ingin menjadi pengajar bertauliah bagi menggalakkan peniaga Bumiputera mencapai taraf profesional dan global dalam bidang kemahiran.

“Ia juga bagi menggalakkan semua usahawan daripada setiap bidang diberi panduan platform bagi meningkatkan kualiti latihan yang dijalani sepanjang tempoh berdasarkan kepelbagai proses kerja industri dan mewujudkan satu mekanisma tambahan bagi meningkatkan kemahiran kejurulatihan dalam bidang pengiktirafan,” katanya.

Beliau yang juga Presiden SLDN menjelaskan antara pengisiannya kursus adalah meningkatkan kualiti kerja dan produktiviti kerana pekerja yang dilatih diberi pendedahan dan memenuhi keperluan industri.

Menurut Joyah, Pengerusi DMDI Melaka yang juga Pengerusi Yayasan DMDI, Datuk Mohd Ridhwan Tun Mohd Ali membuat perancangan bagi membantu pengusaha Melaka untuk mengiktiraf usahawan-usahawan dalam bidang kemahiran bagi memangkin Ekonomi Negara.

“DMDI juga akan menyediakan pusat latihan yang bertauliah oleh pihak Jabatan Kemahiran Malaysia bagi usahasama syarikat dan pusat latihan yang berkonsepkan Latihan teori (20 peratus) dan Latihan amali di Industri (80 peratus).


Kadar subsidi telur ayam naik dua sen berkuat kuasa hari ini

Annuar yang juga Menteri Komunikasi dan Multimedia berkata berikutan itu, kadar subsidi telur ayam di peringkat ladang berubah daripada lapan sen sebiji kepada 10 sen sebiji supaya harga kawalan runcit kekal bagi telur gred A, B, dan C.

Beliau berkata setakat September tahun ini, kerajaan telah meluluskan peruntukan RM1.2 bilion untuk subsidi ayam dan telur ayam bagi mengawal harga bahan mentah berkenaan kepada pengguna.

“Dengan peningkatan subsidi yang diputuskan, dianggarkan subsidi ayam dan telur ayam untuk tempoh Oktober hingga Disember tahun ini ialah kira-kira RM600 juta,” katanya pada sidang media khas di sini hari ini.

Beliau berkata subsidi tambahan ini dijangka memberi manfaat kepada 338 ladang ayam ternakan bagi memastikan bekalan telur di pasaran lebih konsisten dan stabil.

“Kos pengeluaran ayam dipercayai telah meningkat selaras dengan kenaikan kos input semasa selain kawalan harga yang berpanjangan menjadi faktor gangguan pasaran serta bekalan di peringkat pengeluaran.

“Oleh itu, jumlah subsidi sebanyak RM1.136 bilion telah diluluskan hingga 31 Okt lepas dengan melibatkan seramai 13,440 permohonan subsidi ayam dan telur ayam,” katanya. – BERNAMA


Persidangan Parlimen secara hibrid akhir Ogos atau awal September

KUALA LUMPUR 25 Jun – Persidangan Parlimen secara hibrid dijangka boleh diadakan sekitar akhir Ogos atau selewat-lewatnya minggu pertama September 2021.

Yang Dipertua Dewan Negara Tan Sri Dr Rais Yatim dan Yang Dipertua Dewan Rakyat Datuk Azhar Azizan Harun dalam kenyataan bersama hari ini bagaimanapun menyatakan beberapa persiapan dari aspek perundangan, pentadbiran, teknikal, perolehan bekalan perlu diperkemaskan terlebih dahulu untuk memastikan persidangan secara hibrid itu berjalan lancar.

Sehubungan itu, satu sidang Khas Parlimen akan diadakan awal Ogos dengan andaian semua aspek perundangan mengenai persidangan alternatif berkenaan dapat diselesaikan akhir Julai dan sekiranya ia diluluskan di peringkat Jawatankuasa Dewan dan Jawatankuasa Peraturan-Peraturan Mesyuarat.

“Sesi Sidang Khas ini penting bagi memastikan semua Ahli Parlimen mengambil bahagian dalam perincian mengenai hal-hal resolusi yang diperlukan untuk diterima pakai berkaitan perancangan mengadakan sidang Parlimen secara hibrid merangkumi beberapa pindaan ke atas Peraturan Mesyuarat, takrif-takrif persidangan maya, penyelarasan tanggungjawab Ahli Parlimen serta perkara teknikal berkaitan.

“Sekiranya cadangan ini diterima kedua-dua Dewan, sedikit masa lagi diperlukan Parlimen Malaysia untuk memperoleh bekalan, mengintegrasikan sistem persidangan hibrid dengan sistem sedia ada, ujian (trial run), pentauliahan dan latihan kepada petugas dan juga Ahli-ahli Parlimen,” menurut Yang Dipertua kedua-dua dewan.


Wanita maut dipercayai dibaham buaya ketika memancing

Menurut kenyataan Jabatan Bomba dan Penyelamat Malaysia (JBPM) Sabah, mangsa dikenali sebagai Norsila Sayong, 32, dijumpai oleh orang awam bersama pasukan penyelamat pada 6.53 pagi tadi kira-kira 800 m dari lokasi terakhir mangsa dilaporkan hilang.

JBPM menerima panggilan kecemasan mengenai kehilangan mangsa pukul 3.42 petang semalam dan sepasukan lima anggota dari Balai Bomba dan Penyelamat Kota Kinabatangan bergegas ke tempat kejadian sejauh 12 km dari balai.


Banjir: Beberapa jalan utama KL dinaiki air, empat sungai lepas paras bahaya

KUALA LUMPUR, 18 Dis – Hujan lebat berterusan sejak Jumaat turut menjejaskan beberapa kawasan di ibu negara termasuk pusat bandar dan jalan utama.

Berdasarkan beberapa gambar yang dikongsikan pasukan ‘Kuala Lumpur Command and Control Centre’ (KLCCC) (dahulu dikenali sebagai Pusat Pengurusan Pengangkutan Bersepadu (ITIS)) Dewan Bandaraya Kuala Lumpur, antara kawasan yang dinaiki air termasuk Jalan Raja Laut, Dataran Merdeka, Jalan Sultan Azlan Shah dan Jalan Ampang.

Sementara itu, Menteri Alam Sekitar dan Air Datuk Seri Tuan Ibrahim Tuan Man menerusi Twitter miliknya turut memaklumkan, empat sungai utama di sini telah melepasi paras bahaya iaitu Sungai Batu di Sentul, Sungai Klang di Tun Perak, Sungai Gombak di Jalan Tun Razak dan Sungai Kerayong di Razak Mansion.

Tuan Ibrahim berkata sebarang aduan berkaitan banjir boleh dibuat menerusi Bilik Gerakan Banjir Jabatan Pengairan dan Saliran (JPS) Kuala Lumpur di 03- 22028142 atau Sistem Pengurusan Aduan Awam (SISPAA) JPS.

Dalam pada itu, Prasarana menerusi Twitter pula memaklumkan berkenaan penutupan stesen Transit Aliran Ringan (LRT) Masjid Jamek sehingga diberitahu, susulan situasi banjir yang semakin memburuk.

“Semua tren tidak akan berhentu di stesen Masjid Jamek. Penumpang dinasihatkan untuk menggunakan pengangkutan alternatif. Kami memohon maaf atas sebarang kesulitan dialami,” menurut catatan tersebut. – BERNAMA


Perbincangan buka semula sempadan antarabangsa masih berjalan

BERA, 5 Julai – Malaysia masih tidak akan membuka sempadan antarabangsa kepada pelancong dan pekerja warga asing, kerana perbincangan dengan negara yang dikategorikan zon hijau, masih berjalan.

Menteri Kanan (Kluster Keselamatan) Datuk Seri Ismail Sabri Yaakob berkata, dalam perbincangan itu, Malaysia menekankan untuk memperolehi timbal balas, iaitu kebenaran rakyat Malaysia memasuki negara berkenaan.

“Kita mahu timbal balas, iaitu kita buka negara kita dan mereka juga perlu buka negara mereka. Kalau mereka masih memperketat syarat untuk rakyat kita, kita juga tak akan benarkan rakyat mereka untuk datang.

“Perkara ini sedang dibincangkan oleh Kementerian Luar. Namun begitu ia masih bergantung kepada nasihat Kementerian Kesihatan Malaysia (KKM), sebab ada negara yang dahulu zon hijau, kini menjadi merah semula, kita akan lihat keadaan semasa,” katanya.

Beliau berkata demikian kepada pemberita selepas Majlis Ramah Mesra Bersama Petugas Barisan Hadapan COVID-19, yang turut dihadiri Pengerusi Jawatankuasa Kemudahan Asas, Sistem Penyampaian Awam dan Inovasi Negeri Pahang Datuk Seri Norolazali Sulaiman, di sini, hari ini.

Ismail Sabri yang juga Ahli Perlimen Bera berkata, KKM sebelum ini telah mengenal pasti enam negara zon hijau COVID-19, bagi pembukaan semula sempadan antarabangsa negara secara bersyarat iaitu Singapura, Brunei, New Zealand, Jepun, Australia dan Korea Selatan.

Beliau bagaimanapun berkata, empat kategori pengecualian bagi warga asing untuk masuk ke negara ini  dengan menjalani prosedur operasi standard (SOP) tertentu masih kekal, iaitu bagi diplomat, ekspatriat kategori EP1, peserta Malaysia My Second Home dan pelajar yang mahu meneruskan pengajian.

Sementara itu beliau berkata, Malaysia sudah mengenal pasti lokasi dan jumlah rakyatnya yang masih terkandas di luar negara, kerana kawalan pergerakan di negara berkenaan.

Katanya, mereka terbahagi kepada dua kategori, iaitu rakyat Malaysia yang melawat negara luar, dan pelajar, dengan Kementerian Luar akan memperincikan statistik mereka.

“Kita akan bincang kategori mana yang mendesak untuk dibawa balik. Kementerian luar akan beri cadangan dan kita akan putuskan,” katanya.- BERNAMA


Mad Said, isteri pulih daripada COVID-19

kUALA TERENGGANU 30 Jan. – Pengerusi Badan Perhubungan UMNO Negeri Terengganu Datuk Seri Ahmad Said disahkan pulih sepenuhnya daripada COVID-19 dan dibenarkan pulang 6.30 petang tadi.

Bekas Menteri Besar Terengganu itu ketika dihubungi Bernama, menzahirkan rasa syukur kerana keadaan kesihatannya bertambah baik setelah kehilangan deria bau dan rasa baru-baru ini.

“Terima kasih kepada semua petugas kesihatan di HSNZ yang memberi rawatan terbaik kepada saya dan keluarga. Begitu juga kepada semua pihak yang mendoakan kesihatan kami sekeluarga, terima kasih banyak-banyak,” katanya.

Beliau yang juga Ahli Dewan Undangan Negeri (Adun) Kijal disahkan positif wabak itu pada 19 Januari lalu selepas membuat ujian calitan berikutan berasa kurang sihat ketika berkebun beberapa hari sebelum itu.


500,000 pekerjaan baharu tahun depan menerusi Skim Janakerja

Menteri Kewangan Tengku Datuk Seri Zafrul Tengku Abdul Aziz berkata ia termasuk pelaksanaan pelbagai program peningkatan kemahiran dan latihan semula, melalui perbelanjaan kerajaan yang berjumlah RM3.7 bilion.

‘’Kadar purata pengangguran sejak 10 tahun lalu merekodkan 3.2 peratus atau sekitar 500,000 penganggur, berikutan pendemik COVID-19, ia telah meningkat kepada 5.3 peratus atau 820,000 penganggur pada Mei 2020 iaitu tertinggi sejak 1989.

“Melalui pembukaan semula ekonomi dan pelaksanaan inisiatif Prihatin dan Penjana, kadar pengangguran telah turun kepada 4.7 peratus pada Ogos 2020,’’ katanya ketika membentangkan Belanjawan 2021 di Dewan Rakyat hari ini.

Beliau berkata kerajaan juga akan meneruskan usaha pengambilan pekerja di bawah Pertubuhan Keselamatan Sosial (Perkeso) yang kini dikenali sebagai PenjanaKerjaya menerusi empat insentif dengan peruntukan RM2 bilion.

Katanya, bagi insentif  pertama adalah untuk kumpulan pekerja bergaji RM1,500 ke atas yang mana akan dinaikkan daripada kadar rata RM800 sebulan kepada 40 peratus daripada gaji bulanan, terhad kepada insentif maksimum RM4,000 sebulan.

Bagi insentif kedua pula, majikan akan diberi insentif tambahan sebanyak 20 peratus, menjadikan keseluruhan insentif majikan berjumlah 60 peratus untuk menggalakkan peluang pekerjaan kepada golongan Orang Kurang Upaya (OKU), penganggur jangka panjang dan pekerja yang diberhentikan.

‘’Untuk insentif ketiga pula,  sektor dengan kebergantungan tinggi kepada pekerja asing seperti pembinaan dan perladangan, akan diberi insentif khas  sebanyak 60 peratus daripada gaji bulanan dengan 40 peratus disalurkan kepada majikan dan 20 peratus kepada pekerja tempatan yang menggantikan pekerja asing.

Selain itu, Tengku Zafrul berkata menerusi insentif keempat, mereka yang telah diambil bekerja di bawah PenjanaKerjaya, kos maksimum program latihan yang layak dituntut majikan akan dinaikkan daripada RM4,000 kepada RM7,000 bagi menjalani program kemahiran tinggi atau sijil professional.


Deklarasi wartawan bakal diumum pada HAWANA 2022

SHAH ALAM, 25 April – Satu deklarasi bagi menyampaikan hasrat dan impian golongan wartawan berhubung masa depan negara akan diumumkan semasa penganjuran Hari Wartawan Nasional (HAWANA) 2022 di Melaka pada 29 Mei depan.

Presiden Ikatan Setia Kawan Wartawan Malaysia Indonesia (ISWAMI) Datuk Mokhtar Hussain berkata untuk tujuan itu satu jawatankuasa kecil akan ditubuhkan bagi merangka deklarasi berkenaan.

“Perkara-perkara dalam deklarasi itu merujuk kepada pandangan dan hasrat wartawan, serta apa aspirasi mereka terhadap Malaysia yang lebih makmur dan lebih bersatu,” katanya kepada media di sini hari ini.

“Apa yang penting kita nak tunjukkan bahawa wartawan di Malaysia ada solidariti. Kita inklusif, bukan sahaja media arus perdana, tetapi termasuk portal-portal berita pelbagai bahasa termasuk dari Sabah dan Sarawak,” katanya.

ISWAMI dan Pertubuhan Berita Nasional Malaysia (Bernama) akan menjadi penggerak utama penganjuran HAWANA 2022 yang turut melibatkan organisasi, persatuan dan pengamal media yang lain.

Tokoh wartawan Tan Sri Johan Jaaffar, yang menghadiri mesyuarat itu berkata ‘Deklarasi Melaka’ itu penting sebagai penanda kecemerlangan dunia kewartawanan di Malaysia, sekali gus memastikan penganjuran HAWANA 2022 mempunyai impak terhadap golongan wartawan dan industri media negara.

Katanya penganjuran HAWANA 2022 juga akan mempunyai pengisian bermakna dengan ilmu kewartawanan serta perkembangan terkini industri media bagi golongan wartawan menambah ilmu dan membina rangkaian dalam kalangan wartawan termasuk peringkat antarabangsa.

Mengulas lanjut, Mokhtar berkata HAWANA 2022 akan dimulakan dengan Konvensyen Media pada 28 Mei bagi membincangkan hala tuju dan masa depan media, terutamanya apabila berhadapan dengan perubahan teknologi dan persekitaran yang semakin mencabar.

“Pada sebelah malamnya kita akan mengadakan Jamuan Malam Gala dan akan menjemput Yang Dipertua Negeri Melaka Tun Mohd Ali Mohd Rustam,” katanya.

Mokhtar berkata HAWANA 2022 akan dirasmikan pada 2 petang 29 Mei, di sebuah hotel di Melaka dan Perdana Menteri Datuk Seri Ismail Sabri Yaakob telah mengesahkan kehadiran beliau untuk merasmikan acara berkenaan.


Lafaz Syahadah di pagi Aidiladha

TABOH NANING 13 Julai – Pagi Aidiladha lalu, membuka lembaran baharu buat Johari Sudah, berketurunan masyarakat Orang Asli apabila dia mengucapkan dua kalimah syahadah, sekali gus secara rasmi bergelar lelaki Muslim.

Ahli Dewan Undangan Negeri (ADUN) Taboh Naning Zulkiflee Mohd Zin berkata, lelaki itu menunjukkan kesungguhan mahu ‘berhijrah’ dan mengucapkan dua kalimah syahadah selepas umat Islam selesai menunaikan Solat Sunat Aidiladha, disaksikan kadi daerah Alor Gajah.

“Apa yang membanggakan apabila difahamkan Johari sekarang ini sudah mula menunaikan solat lima waktu dengan bimbingan ustaz dan pemimpin setempat dalam kalangan masyarakat Orang Asli beragama Islam,” katanya.

Zulkiflee berkata, setakat ini Johari tinggal di sebuah pondok di Kampung Bukit Payong didirikan diatas tanah miliknya dan agensi berkenaan sudah menyatakaan kesediaan menaik taraf kemudahan itu bagi memberikan lebih keselesaan kepadanya.

Terdahulu, Zulkiflee bersama Johari dan wakil agensi seperti Jabatan Kemajuan Orang Asli (JAKOA), Jabatan Agama Islam Melaka (JAIM), Jabatan Kemajuan Islam Malaysia (JAKIM) dan sebuah syarikat swasta hadir pada majlis korban diadakan di kampung berkenaan pada, 13 Julai lalu.

“Ibadah korban kali ini membabitkan enam lembu yang diagihkan ke perkampungan masyarakat Orang Asli sekitar negeri ini. Diharapkan program dianjurkan akan memperkukuhkan lagi akibat suadara baharu kita.

“Malah ketika ini permohonan untuk mengadakan solat Jumaat di kampung ini sudah dibawa ke Jabatan Mufti bagi diteliti, memandangkan penduduk beragama Islam sudah mencapai 70 orang. Jika tiada sebarang halangan ia akan dilaksanakan, insyaAllah,” katanya.


Polis Sabah rampas lebih 10 kilogram syabu bernilai RM360,000

KOTA KINABALU, 12 Mei – Polis menahan seorang lelaki dan merampas 10.4 kilogram dadah jenis syabu bernilai RM360,000 selepas menyerbu sebuah kenderaan di Taman Sri Rugading, Tuaran, Ahad lepas.

Timbalan Pesuruhjaya Polis Sabah Datuk Jauteh Dikun berkata suspek berumur 40 tahun itu ditahan kira-kira pukul 10 malam semasa berada dalam kenderaan Toyota Prado yang diserbu oleh anggota polis daripada Jabatan Siasatan Jenayah Narkotik Ibu Pejabat Polis Kontinjen Sabah.

“Apabila diperiksa, polis menemukan satu kotak berisi 10 plastik kecil yang dipercayai dadah jenis syabu seberat 10.4 kilogram,” katanya pada sidang media di sini hari ini.

Beliau berkata siasatan lanjut mendapati dadah itu dihantar daripada Semenanjung menggunakan perkhidmatan kurier untuk pasaran di Sabah, dan polis masih memburu dua individu yang dipercayai terlibat dalam sindiket pengedaran dadah berkenaan.

Menurutnya suspek yang didapati positif dadah jenis syabu direman sehingga 15 Mei ini dan kes disiasat di bawah Seksyen 15(1)(a) dan Seksyen 39B Akta Dadah Berbahaya 1952.

Sementara itu merujuk kepada kes seorang bayi perempuan berusia enam bulan yang maut akibat ditetak datuk saudaranya di Kampung Ubi Sungai Pauh, Kinabatangan semalam, Jauteh berkata suspek dipercayai menghadapi kemurungan sejak dua tahun lepas.

“Difahamkan suspek kurang diberi perhatian oleh keluarganya, dan pada hari kejadian kemurungan yang dihadapi suspek bertukar menjadi amukan kerana dipercayai marah selepas anaknya ditahan kerana tidak memiliki dokumen pengenalan diri,” tambahnya.

Dalam kejadian kira-kira pukul 2.40 petang itu, suspek difahamkan bertindak menetak mangsa dan ibunya di sebuah rumah tidak bernombor di kampung berkenaan.


Penghuni dua kediaman terjejas, air sungai melimpah

TABOH NANING 30 April – Penghuni dua kediaman di Kampung Melekek Luar, di sini, terjejas akibat kediaman mereka dinaiki air susulan limpahan anak sungai berhampiran.

Ahli Dewan Undangan Negeri (Adun) Taboh Naning, Zulkiflee Mohd Zin berkata, limpahan anak sungai itu berlaku susulan hujan lebat hampir 30 minit bermula sekitar jam 6 petang tadi.

“Air juga silaporkan sudah mula surut, namun pihak Japerun akan terus melakukan pemantauan jika hujan berterusan selepas ini,” katanya ketika dihubungi malam ini.

Zulkiflee berkata, pihaknya juga akan memohon kepada Jabatan Pengairan dan Saliran (JPS) negeri bagi melaksanakan kerja mendalamkan serta melebarkan anak sungai di belakang kediaman mangsa terbabit.

“Biarpun ini kali pertama kawasan kediaman terbabit dinaiki air saya akan teruskan juga cadangan mendalamkan anak sungai terbabit. Biarlah aliran air lancar dan mengurangkan risiko banjir pada masa akan datang,” katanya.


Syed Saddiq arah wang tunai RM1 juta dikeluarkan daripada akaun Armada – Saksi

KUALA LUMPUR, 4 Julai – Mahkamah Tinggi di sini hari ini diberitahu bahawa Ahli Parlimen Muar Syed Saddiq Syed Abdul Rahman telah mengarahkan wang tunai berjumlah RM1 juta dikeluarkan daripada akaun Angkatan Bersatu Anak Muda (Armada) kerana bimbang berlaku pertukaran pucuk pimpinan sayap parti itu.

Bekas Penolong Setiausaha Armada Ahmad Redzuan Mohamed Shafi, 32, berkata beliau pernah dimaklumkan oleh Syed Saddiq bahawa duit dalam akaun Armada Pusat (CIMB) merupakan hasil titik peluhnya mencari sumbangan dan beliau berhak untuk menggunakan duit itu sepenuhnya.

Menurut Pegawai Khas kepada Menteri Kanan Pendidikan Datuk Dr Radzi Jidin itu, satu perjumpaan diadakan di rumah Syed Saddiq yang terletak di Petaling Jaya, Selangor pada awal Mac 2020.

“Perjumpaan itu dihadiri oleh saya dan Rafiq Hakim Razali (Penolong Bendahari Armada) dan dalam perjumpaan itu, YB Syed Saddiq dan kami ada berbincang mengenai pertukaran kerajaan dan kedudukan Armada dalam kerajaan kerana YB Syed Saddiq berada dalam blok pembangkang bersama-sama dengan Tun Dr Mahathir Mohamad. YB Syed Saddiq telah mengarahkan Rafiq Hakim dan saya supaya mengeluarkan wang daripada akaun Armada Parti Bersatu secara tunai berjumlah RM1 juta,” katanya.

Ahmad Redzuan berkata demikian ketika membacakan pernyataan saksinya pada perbicaraan kes Syed Saddiq yang berdepan empat pertuduhan berkaitan pecah amanah serta pengubahan wang haram.

Saksi pendakwaan ke-11 itu berkata Syed Saddiq mengatakan wang itu perlu dikeluarkan daripada akaun untuk kegunaan bagi mengukuhkan kedudukannya sebagai Ketua Armada Bersatu sekiranya berlaku pergolakan dalam Armada melalui program-program melibatkan sayap parti itu.

Menurut saksi, Syed Saddiq hanya memanggil beliau dan Rafiq Hakim kerana mereka pemegang amanah dan penandatangan cek CIMB Bank Armada Pusat dan perbincangan itu hanya diketahui oleh mereka bertiga sahaja.

“Saya dan Rafiq Hakim mengeluarkan wang tunai berjumlah RM1 juta daripada akaun rasmi Armada pada 6 Mac 2020 atas arahan YB Syed Saddiq. Semasa YB Syed Saddiq mengarahkan saya dan Rafiq Hakim mengeluarkan wang itu, beliau tidak ada memberitahu saya dan Rafiq Hakim bahawa pengeluaran wang tunai RM1 juta ini telah mendapat kebenaran atau tidak daripada Majlis Pimpinan Tertinggi (MPT) Bersatu,” katanya yang turut memaklumkan Syed Saddiq ada memberitahu wang itu dikeluarkan untuk kegunaan parti.

Saksi itu berkata semasa di dalam bank, Rafiq Hakim ada bertanya kepadanya, “tahu tak duit ni nak simpan kat mana?” dan beliau jawab “aku cadangkan duit ni kita simpan kat rumah Mohd Daniel kerana kat rumah dia ada peti besi”.

Menurut Ahmad Redzuan, Rafiq Hakim bersetuju dengan cadangannya dan setelah wang itu dikeluarkan, Rafiq Hakim membawa wang yang diisi dalam sebuah beg ke rumahnya sebelum diberikan kepada Mohd Daniel.

Ahmad Redzuan berkata beliau mengetahui arahan daripada Syed Saddiq adalah satu kesalahan selepas dipanggil oleh pihak Suruhanjaya Pencegahan Rasuah Malaysia (SPRM) pada 3 Jun 2020 kerana melanggar Fasal 24 Perlembagaan Bersatu.

Ahmad Redzuan berkata menurut Fasal 24 itu, Bendahari Agung hanya dibenarkan menyimpan wang tunai runcit tidak melebihi RM50,000 pada satu-satu masa dan wang itu mestilah disimpan di tempat yang selamat di dalam Pejabat Berdaftar untuk kegunaan perbelanjaan runcit parti.

“Saya sahkan YB Syed Saddiq sendiri tidak boleh mengeluarkan wang tunai daripada akaun CIMB Bank atas nama Parti Pribumi Bersatu Malaysia (Armada Pusat) tanpa mengarahkan saya dan Rafiq Hakim mengeluarkannya.

“Berhubung dengan isu RM1 juta itu, walaupun kelulusan dikeluarkan oleh YB Syed Saddiq kepada saya dan Rafiq Hakim untuk mengeluarkan wang bagi mengukuhkan kedudukannya, ianya melanggar etika tatacara pengeluaran wang daripada akaun Armada,” katanya dan menambah walaupun mengetahui terdapat perlanggaran tatacara pengeluaran wang, beliau terpaksa akur dengan arahan Syed Saddiq memandangkan kapasiti beliau sebagai Ketua Armada dan juga Ahli Parlimen Muar.

Mengikut pertuduhan pertama, Syed Saddiq, 29, didakwa bersubahat dengan Rafiq Hakim iaitu Penolong Bendahari Armada, Parti Pribumi Bersatu Malaysia yang diamanahkan dengan dana berjumlah RM1 juta telah melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang tersebut di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.


Jangan sebar tidak rasmi berhubung kesihatan Tun M – Annuar

KUALA LUMPUR, 23 Jan – Orang ramai diminta tidak menyebarkan sebarang berita mengenai keadaan kesihatan bekas Perdana Menteri Tun Dr Mahathir Mohamad, melainkan ia berdasarkan sumber keluarga atau hospital secara rasmi, kata Menteri Komunikasi dan Multimedia Tan Sri Annuar Musa.

Beliau sebaliknya meminta orang ramai mendoakan agar Allah SWT mempermudahkan segala urusan rawatan Dr Mahathir di Institut Jantung Negara (IJN) ketika ini agar negarawan itu segera sembuh.

Bagaimanapun anak Ahli Parlimen Langkawi itu Datin Paduka Marina memaklumkan keadaan bapanya kini stabil dan memberi respons yang baik kepada rawatan lanjutan prosedur elektif yang dijalankan 8 Jan lepas.

Dr Mahathir sebelum ini dibenarkan keluar dari IJN pada 13 Jan selepas dimasukkan ke pusat perubatan itu pada 7 Jan dan beliau menjalani prosedur perubatan elektif yang dikendalikan sepasukan doktor dari institut berkenaan dan Pusat Perubatan Universiti Malaya pada 8 Jan.- BERNAMA


95 peratus ‘frontliner’selesai terima dos pertama vaksin

BUKIT KATIL 20 April. – Kira-kira 95 peratus petugas barisan hadapan selesai menerima suntikan dos pertama vaksin COVID-19 dalam fasa pertama Program Imunisasi COVID-19 Kebangsaan (PICK).

Menteri Penyelaras program berkenaan Khairy Jamaluddin berkata, fasa pertama itu yang membabitkan seramai 571,000 orang penerima masih dijalankan dan ada masih menunggu giliran bagi mendapatkan dos suntikan kedua.

Bagaimanapun katanya, semua petugas barisan hadapan itu dijangka akan melengkapkan kedua-dua dos, sekali gus menamatkan program vaksinasi bagi fasa pertama selewat-lewatnya penghujung bulan ini.

“Sebagai contoh di Melaka, Pengarah Kesihatan Negeri, Datuk Dr Ismail Ali memaklumkan kepada saya, sebahagian besar daripada frontliner yang masih berbaki sedang menerima dos pertama.

“Bagi dos pertama, sekurang-kurangnya 95 peratus (frontliner) sudah selesai divaksin dan ada juga dalam proses untuk melengkapkan kedua-dua dos,” katanya pada sidang media selepas mengadakan lawatan kerja di Pusat Pemberian Vaksin (PPV) Dewan Tun Ali, di sini hari ini.

Dalam perkembangan berkaitan, Khairy yang juga Menteri Sains, Teknologi dan Inovasi berkata, Jawatankuasa Jaminan Akses Bekalan Vaksin (JKJAV) masih menunggu senarai nama guru di sektor pendidikan awam dan swasta dari Kementerian Pendidikan bagi suntikan fasa kedua vaksin yang bermula semalam.

“Saya sudah meminta senarai nama, kad pengenalan bagi semua guru sama ada di sekolah pendidikan awam mahupun sekolah swasta serta sekolah antarabangsa.

“Bagaimanapun ia berdasarkan bekalan, kita cuba untuk memberi keutamaan golongan pendidik bersama kumpulan warga emas bagi fasa kedua, jadi saya masih menunggu senarai itu,” katanya.

Semalam, Khairy dilaporkan berkata, lebih 500,000 guru di sektor pendidikan awam dan swasta akan disenaraikan sebagai penerima vaksin dalam fasa dua program berkenaan yang bermula semalam.


Sulaiman pertahan DUN Lendu

KUALA LUMPUR 6 Nov – Ketua Menteri Datuk Seri Utama Sulaiman Md Ali diumum antara calon bertanding Pilihan Raya Negeri (PRN) Melaka, 20 Nov ini.


‘Jom tengok lembu sado di Melaka Agrofest’

AYER KEROH 23 Jun – Mereka berminat untuk melihat baka hibrid atau lebih dikenali sebagai lembu ‘sado’ dengan lebih dekat dipelawa ke program Melaka Agrofest 2023 berlangsung tiga hari bermula hari ini hingga Ahad di Dataran Sejarah Ayer Keroh, di sini.

Exco Kemajuan Desa, Pertanian dan Keterjaminan Makanan negeri, Dr. Muhamad Akmal Saleh berkata, selain lembu sado dan ternakan, antara tarikan lain aalah 50 gerai yang menawarkan produk pertanian pada harga menarik.

“Saya menjemput seluruh rakyat Negeri Melaka dan pengunjung luar beramai-ramai singgah ke Dataran Sejarah kerana kita menawarkan pelbagai makanan serta produk pertanian untuk mereka.

“Kali ini pengunjung datang ke Negeri Melaka bukan hanya untuk singgah beriadah di pantai, malah boleh melihat gerai jualan pertanian menawarkan pelbagai produk.

“Pelbagai hadiah turut ditawarkan kepada pengunjung yang hadir jika menyertai pertandingan disediakan sepanjang tiga hari program ini berlangsung,” katanya kepada Melaka Hari Ini (MHI) selepas mengadakan lawatan ke program itu, hari ini.

Dr. Muhamad Akmal berkata, paling menarik adalah pertandingan ‘battle of the band’ membabitkan pesukan mewakili pelbagai perkhidmatan dalam Tentera Darat Malaysia (TDM).

“Kita membawa abang-abang tentera untuk ‘battle of the band’, kita kumpul tentera darat seluruh Malaysia untuk buat ‘battle’ siapa yang paling hebat.

“Dijangka program selama tiga hari ini lebih 25,000 pengunjung yang akan datang, mungkin lebih lagi sebab ramai yang bercuti pada hujung minggu,” katanya.


Feri Dumai leraikan rindu ibu dan anak

BANDARAYA MELAKA 5 Mei – Sejak awal pagi Masrika Sukeme, 44, gelisah dan tidak sabar menunggu ketibaan feri dari Dumai yang dijangka tiba di jeti Kompleks Imigresen, Kastam, Kuarantin dan Keselamatan (ICQS) Kota Laksamana jam 12.20 tengah hari tadi.

Apa tidaknya feri berkenaan membawa penumpang istimewa bagi wanita ini iaitu anak sulungnya, Syafiq Aditya Ababil, 22, selepas tidak bersua hampir tiga tahun sejak 2019.

Masrika yang ceria dapat menatap semula wajah anak terunanya itu berkata, meskipun dibesarkan dan bersekolah hingga tingakatan lima di Malaysia Syafiq kerap pulang ke Indonesia untuk berjumpa neneknya.

Katanya, penutupan pintu sempadan antarabangsa akibat Perintah Kawalan Pergerakan (PKP) menyebabkan Syafiq tidak dapat pulang ke Malaysia dan tinggal bersama neneknya di Indonesia.

Dia yang menetap di Kampung Melayu Subang, Selangor sanggup datang bersama suami, Siyatno Harun, 54 dan dua lagi anaknya sejak seawal pagi tadi ke negeri ini selepas mendapat tahu feri yang membawa anaknya akan berlabuh di Melaka.

“Kami sangat teruja, saya dan suami bersama-sama dua lagi anak kami bertolak seawal pukul 6 pagi dari Selangor untuk ke sini, menjemput anak sulung yang dari Dumai.

“Sepanjang pintu sempadan ditutup kami hanya berhubung menggunakan menerusi WhatsApp dan apabila dapat tahu feri sudah boleh beroperasi kami terus membeli tiket untuk anak,” katanya ketika ditemui pemberita di Balai Ketibaan ICQS, di sini hari ini.

Sementara itu suasana lengang di ICQS yang tidak beroperasi hampir dua tahun kembali meriah selepas ketibaan feri Indomal Kingdom membawa seramai 175 penumpang.

Penumpang feri dalam kalangan warganegara Indonesia yang ditemui datang ke Melaka untuk berjumpa saudara-mara yang sudah lama terpisah selain mendapatkan rawatan di beberapa pusat perubatan di negeri ini.

“Saya mula menjalani rawatan susulan di pusat perubatan di negeri ini sejak 1998 lagi kerana masalah urat. Akibat penutupan sempadan saya terpaksa tangguhkan rawatan.

Terdahulu, feri pertama yang tiba di ICQS di sini selamat berlabuh di Melaka telah disambut Exco Pelancongan, Kebudayaan dan Warisan negeri, Datuk Muhammad Jailani Khamis serta Pengurus Bahagian Promosi Pelancongan (BPP) Melaka, Saari Basiron.


Kemelut politik ‘rencatkan’ pelancongan Melaka

Presiden Persatuan Hotel Bajet dan Bisnes Hotel Malaysia Cawangan Melaka (MyBHA), Sazali Sabri berkata, pergolakan politik di negeri ini menjejaskan sektor pelancongan negeri.

Katanya, Melaka baru sahaja beralih ke Fasa 3 Pelan Pemulihan Negara (PPN) awal bulan ini dan kini berlaku kemelut politik hingga menimbulkan persoalan kepada pemain industri pelancongan berkaitan perancangan yang telah dilakukan, adakah akan diteruskan atau terpaksa dihentikan.

“Sedikit sebanyak, apabila kemelut politik berlaku di Melaka, kami pemain industri pelancongan terkesan, bila mana pelbagai perancangan dan aktiviti yang akan dilakukan mungkin terpaksa ditunda atau dihentikan.

“Baru sahaja 1 Oktober lalu, Melaka beralih ke Fasa 3 PPN dan difahamkan tidak lama lagi akan kembali membuka sempadan untuk menarik pelancong luar kembali ke Melaka.

“Jadi, sebagai pemain industri, kami juga inginkan satu kepastian supaya pelancong turut yakin untuk datang ke Melaka melancong seperti sedia kala,” katanya ketika dihubungi Melaka Hari Ini.

Terdahulu, DUN Melaka telah dibubarkan menerusi Sidang akhbar khas mengenai keputusan Yang di-Pertua Negeri Tun Seri Setia (Dr.) Mohd Ali Mohd Rustam yang diumumkan oleh Speaker DUN, Datuk Seri Ab Rauf Yusoh.

Kini, Kerajaan Melaka di bawah pimpinan Ketua Menteri, Datuk Seri Utama, Sulaiman Md Ali menjadi ‘caretaker’ sehingga Pilihan Raya Negeri (PRN) nanti.


Medan selera MBMB terbersih di Melaka

AYER KEROH 21 September – Majlis Bandaraya Melaka Bersejarah (MBMB) menyapu bersih Anugerah Medan Selera Bersih, Selamat dan Sihat Peringkat Negeri Melaka 2022.

Anugerah itu diraih pada Majlis Sambutan Hari Keselamatan Makanan Sedunia (WFSD) dan Anugerah Medan Selera Bersih, Selamat dan Sihat Peringkat Negeri Melaka yang dirasmikan Exco Kesihatan dan Antidadah Dr Muhamad Akmal Saleh di Auditorium Pusat Dagangan Antarabangsa Melaka (MITC), semalam.

Pencapaian cemerlang MBMB didahului oleh Medan Selera Tun Ali di Kampung Morten yang dinobat johan kategori Anugerah Medan Selera Bersih, Selamat dan Sihat Peringkat Negeri Melaka 2022.

Lebih manis, MBMB turut memenangi tempat kedua dan ketiga menerusi Medan Selera Kompleks Niaga Limbongan dan Medan Selera Taman Desa Taming Sari Sungai Udang untuk memenangi RM750 dan RM500, selain hadiah saguhati yang dimenangi Medan Selera Bandar Baru Sungai Udang.


Hampir 5,000 anggota JBPM diatur gerak bagi membantu mangsa banjir di enam negeri

KUALA LUMPUR, 19 Dis – Seramai 4,819 anggota Jabatan Bomba dan Penyelamat Malaysia (JBPM) termasuk Pasukan Bomba Bantuan telah diatur gerak bagi membantu kerja-kerja menyelamat dan memindahkah mangsa ke Pusat Pemindahan Sementara (PPS) di enam negeri yang terjejas banjir, susulan hujan lebat yang berterusan sejak Jumaat.

Menteri Perumahan dan Kerajaan Tempatan Datuk Seri Reezal Merican Naina Merican menerusi kenyataan di Facebook berkata JBPM juga telah menggerakkkan 125 kenderaan angkut dan 214 bot ke kawasan banjir di enam negeri iaitu Kelantan, Terengganu, Pahang, Selangor, Negeri Sembilan dan Melaka setakat 12 tengah malam ini (18 Dis).

“Keadaan banjir di enam negeri khususnya Selangor agak teruk. Sejak dua malam lalu, para anggota dan aset Jabatan Bomba dan Penyelamat telah diatur gerak dan sentiasa bersedia untuk membantu semua mangsa yang terlibat.

“Untuk operasi di Negeri Selangor, seramai 1,577 anggota telah digerakkan. Bantuan keanggotaan juga telah dihantar dari WP Kuala Lumpur dan WP Putrajaya,” katanya.

Reezal juga memaklumkan bahawa beliau telah berhubung dengan Menteri Besar Selangor Datuk Seri Amirudin Shari bagi tujuan penyelarasan dan menambah kekuatan anggota JBPM sekiranya keadaan bertambah buruk.

Dalam pada itu, beliau memohon mangsa yang terlibat di dalam kejadian banjir ini agar segera menghubungi talian kecemasan dan mematuhi arahan pihak berkuasa pada setiap masa.- BERNAMA


Polis rampas 79 mesin lombong bitcoin, tahan dua lelaki

ALOR SETAR 23 Mac – Polis menahan dua lelaki dan merampas 79 unit mesin melombong bitcoin yang dipercayai dicuri, dalam operasi di Karangan, Sungai Kob dekat Kulim, kelmarin.

Ketua Polis Daerah Kulim Superintendan Azhar Hashim berkata, kedua-dua suspek yang juga adik-beradik berusia 21 dan 27 tahun berkenaan menaiki sebuah lori membawa mesin tersebut, dipercayai dalam perjalanan menghantar mesin berkenaan ke Sungai Petani.

“Anggota polis daripada Bahagian Siasatan Jenayah, Ibu Pejabat Polis Daerah Kulim yang melakukan rondaan di kawasan tersebut telah terserempak dengan sebuah lori yang dalam keadaaan mencurigakan pada 5 petang Ahad.

“Selepas menahan kenderaan itu, pemeriksaan polis menemukan 79 unit mesin melombong bitcoin dan kedua-dua suspek gagal memberi keterangan mengenai semua mesin itu,” katanya dalam kenyataan hari ini.

Menurutnya, kedua-dua suspek mendakwa menerima arahan daripada seorang individu untuk mengambil barangan itu dari sebuah premis di Sungai Kob bagi dihantar ke satu lokasi di Sungai Petani.

“Bagaimanapun, kedua-dua suspek gagal mengemukakan maklumat berkaitan pemilikan mesin bitcoin itu atau sebarang dokumen berkaitan dan polis mengesyaki mesin itu yang bernilai RM3,000 seunit telah dicuri dan ingin dijual,” katanya.

Beliau berkata semakan mendapati kedua-dua suspek tidak mempunyai rekod jenayah dan mereka direman sehari sebelum dibebaskan dengan jaminan polis dan kes disiasat mengikut Seksyen 29(1) Akta Kesalahan Kecil 1955.

Dalam pada itu, Azhar menggesa mereka yang mempunyai maklumat berkaitan aktiviti melombong bitcoin menyalurkan maklumat kepada polis atau Tenaga Nasional Berhad berikutan penggunaan mesin tersebut biasanya membabitkan pencurian elektrik.


Sulaiman tekad bawa pulang pelaburan RM500 juta dari Expo 2020 Dubai

DUBAI 14 Mac – Mencapai sasaran pelaburan RM500 juta sepanjang tujuh hari Melaka Week di Expo 2020 Dubai, Emiriah Arab Bersatu (UAE) menjadi misi utama Ketua Menteri Datuk Seri Utama Sulaiman Md Ali.

Berkongsi berita baik, Sulaiman berkata sebelum ini beberapa Syarikat Berkaitan Kerajaan (GLC) Melaka sudah mengadakan pertemuan awal dengan pelabur yang berminat untuk menanam modal di negeri ini.

“Saya yakin ada beberapa memorandum persefahaman (MoU) sudah dikenal pasti, sasaran mencapai KPI (petunjuk prestasi utama) RM500 juta itu akan dapat dicapai.

“Difahamkan ramai di Pavilion Malaysia, pelabur datang mengintai peluang yang ada di Melaka. Jadi inilah peluang yang saya rasa sangat baik kepada negeri Melaka.

“Jadi besar harapan saya KPI sepertimana yang telah disasarkan, Melaka akan dapat mencapai,” katanya pada sidang media selepas Majlis Makan Malam Sempena Melaka Week di Expo 2020 Dubai di sebuah Hotel, malam tadi.

Majlis Perasmian Melaka Week di Expo 2020 Dubai akan diadakan jam 2 petang ini waktu Malaysia atau jam 10 pagi waktu Dubai.


Operasi pusat kuarantin hotel perlu mohon kebenaran operasi menerusi CIMS 3.0

PUTRAJAYA 5 Jun – Semua hotel yang dijadikan pusat kuarantin kepada pekerja sektor perhidmatan perlu mengemukakan permohonan kebenaran operasi menerusi portal COVID-19 Intelligent Management System (CIMS) 3.0.

Menurut kenyataan dikeluarkan Kementerian Pelancongan, Seni dan Budaya Malaysia (MOTAC), perkara itu diputuskan dalam mesyuarat Majlis Keselamatan Negara (MKN) yang bersidang semalam.

Jelas kenyataan itu, surat kebenaran operasi bagi penginapan hotel bagi tujuan kuarantin atau pengasingan pekerja dalam tempoh 6 hingga 14 Jun perlu membuat permohonan menerusi CIMS 3.0 yang dikendalikan oleh Kementerian Perdagangan Antarabangsa dan Industri (MITI).

“Setiap permohonan juga perlu kemukakan salinan SSM (Suruhanjaya Syarikat Malaysia) terkini dan lesen perniagaan premis penginapan daripada PBT (pihak berkuasa tempatan) yang masih sah,” kata kenyataan itu.

Mengulas lanjut, kenyataan itu turut menjelaskan surat kebenaran pergerakan yang dikeluarkan MOTAC sebelum ini hanya sah sebelum jam 12.00 malam ini.

“Dengan perkembangan terbaharu ini, pergerakan pekerja bagi sektor penghotelan hanya dibenarkan menggunakan surat CIMS 3.0 dan surat pengesahan lantikan daripada majikan atau pas pekerja.

“Justeru itu, semua pengendali hotel yang berkenaan perlu mendaftar semula dan boleh memuat turun surat kebenaran operasi menerusi pautan notification.miti.gov.my,” katanya.

Menurut kenyataan itu, MOTAC sentiasa komited untuk membantu pengusaha sektor itu melancarkan proses operasi dan dalam pada sama perlu akur dengan keputusan kerajaan dalam mengutamakan keselamatan serta kesihatan rakyat bagi mencegah penularan pandemik COVID-19.

Kata kenyataan itu, untuk sebarang pertanyaan lanjut berhubung surat kebenaran itu, pemilik premis boleh mengemukakan emel menerusi [email protected] atau menghubungi nombor hotline kementerian di talian 03-8891 7189 atau menerusi aplikasi Whatsapp di nombor 019-220 9965.


Kerajaan sumbang RM10 juta kepada FAM bagi pembangunan bola sepak negara

PUTRAJAYA, 17 Jan – Kerajaan akan menyumbang RM10 juta kepada Persatuan Bolasepak Malaysia (FAM) tahun ini sebagai sokongan kerajaan untuk pembangunan bola sepak negara.

Perdana Menteri Datuk Seri Ismail Sabri Yaakob berharap ia dapat membantu FAM melahirkan pemain yang berkualiti dan membangunkan fasiliti secara terancang bagi meningkatkan mutu bola sepak negara.

“Dalam bola sepak, pembangunan pemain bola sepak bukan setakat infrastruktur yang canggih dan moden semata-mata kerana bola sepak negara hanya akan maju apabila melibatkan pembangunan pemain yang sistematik bermula dari peringkat akar umbi dan seterusnya menggilap bakat mereka sehingga menjadi aset terbaik negara.

“Pembangunan akar umbi yang mantap dan berkesan memerlukan semangat profesionalisme yang tinggi. Sikap profesional menuntut sesebuah organisasi dan juga individu untuk membuat perancangan yang rapi. Failing to plan is planning to fail (Kejayaan tidak berlaku secara kebetulan. Ia memerlukan perancangan),” katanya dalam ucapan sempena majlis pecah tanah ibu pejabat baharu FAM di Presint 5 di sini hari ini.

Menurut perdana menteri, kerajaan sentiasa melakukan yang terbaik untuk membantu perkembangan mutu bola sepak negara termasuk melalui Peta Hala Tuju atau F:30 yang dilancarkan pada 2018.

Beliau berkata ia merupakan simbol kesungguhan FAM dalam melaksanakan pelan menyeluruh ke arah menjadikan Malaysia sebagai sebuah negara bola sepak yang disegani.

“Sasaran ini mampu dicapai dengan syarat pucuk pimpinan FAM sentiasa menambah baik hala tuju dalam tempoh 12 tahun ini dari semasa ke semasa dan tidak lari daripada objektif asal mereka.

“Saya sedar, apabila bercakap soal pembangunan bola sepak, tanggungjawab itu tidak seharusnya dipikul oleh FAM semata-mata. Ia wajar menjadi agenda nasional, dengan kerjasama kementerian yang berkaitan, syarikat berkaitan kerajaan (GLC) serta sektor swasta yang boleh menyumbang dari segi sokongan material dan fizikal,” katanya.

Mengenai ibu pejabat baharu FAM, Ismail Sabri berkata ia merupakan satu penghormatan paling besar sebagai usaha menghidupkan legasi bekas Presiden FAM Almarhum Sultan Haji Ahmad Shah Al-Musta’in Billah Ibni Almarhum Sultan Abu Bakar Ri‘ayatuddin Al Muadzam Shah.

Katanya tapak seluas 2.43 hektar itu akan dijadikan sebagai Pusat Latihan Kebangsaan FAM serta pelbagai fasiliti yang mampu menampung program bola sepak di peringkat akar umbi sehingga kebangsaan.

“Pembangunan perisian atau ‘software’ dalam kecemerlangan modal insan wajar diutamakan melalui perancangan strategik jangka masa sederhana dan panjang untuk kemajuan industri bola sepak negara.

“Saya berharap projek pembinaan ibu pejabat FAM ini dapat dilaksanakan dengan jayanya agar menjadi sumber kekuatan kepada tadbir urus FAM dalam membentuk pasukan kebangsaan yang mampu berdaya saing di peringkat antarabangsa, serta mampu membangunkan modal insan yang mahir dari segi teknikal, pengurusan, kepengadilan dan kejurulatihan,” katanya.- BERNAMA


Tuntut bayaran gantian cuti rehat

DURIAN TUNGGAL 15 Julai – Kongres Kesatuan Pekerja-pekerja Di Dalam Perkhidmatan Awam (CUEPACS) menuntut kerajaan melaksanakan pembayaran tunai Gantian Cuti Rehat (GCR) kepada penjawat awam.

Presidennya, Datuk Adnan Mat berkata, kerajaan sudah lama meluluskan perkara itu namun sehingga kini belum ada penjawat awam menikmati kemudahan tersebut.

“Ia cuma sekadar isi borang tetapi penjawat awam tidak dapat lagi wang tunai yang dijanjikan kerana sehingga hari ini, belum ada ahli kita menikmati kemudahan itu.

Beliau berkata demikian kepada Melaka Hari Ini (MHI) pada program Perhimpunan Penjawat Awam dan Taklimat Isu Semasa Bersama Presiden CUEPACS di Dewan Canselori UTeM di sini.

Sehubungan itu kata Adnan, kerajaan menerusi Jabatan Perkhidmatan Awam (JPA) menubuhkan jawatankuasa pemantau untuk memastikan pekeliling itu yang telah diedarkan ke setiap jabatan kerajaan dilaksanakan dengan berkesan.

“Melalui maklum balas yang kita terima daripada ahli CUEPACS mengatakan pelaksanaanya setakat mengisi borang sahaja walhal kelulusan mengenainya sudah lama dibuat.

“Ini kerana kebanyakan penjawat awam yang memohon GCR ini dari kalangan mereka berusia 45 tahun ke atas yang mana banyak keperluan mendesak,” katanya.

Jawatankuasa pemantau itu juga, kata beliau, turut berperanan memantau pelaksanaan semua perkara dasar yang sudah dipersetujui oleh kerajaan sekali gus memastikan setiap penjawat dapat menikmati kemudahan yang dijanjikan.


Rebut insentif diskaun bayaran balik PTPTN hingga 31 Mei

Ketua Eksekutif PTPTN Ahmad Dasuki Abdul Majid berkata tawaran diskaun bermula 1 Mac lepas mencakupi empat kategori iaitu pemberian diskaun 20 peratus atas baki hutang untuk penyelesaian penuh pinjaman dan diskaun 15 peratus untuk penyelesaian sekurang-kurangnya 50 peratus daripada baki hutang.

“Selain itu, PTPTN juga menawarkan diskaun 15 peratus untuk bayaran balik melalui potongan gaji atau Debit Terus mengikut jadual bayaran balik dan diskaun lima peratus untuk bayaran balik melalui aplikasi myPTPTN,” katanya dalam kenyataan di sini hari ini.

Beliau berkata PTPTN telah menyediakan pelbagai saluran bagi memudahkan peminjam membuat bayaran balik termasuk secara dalam talian iaitu melalui aplikasi myPTPTN dan perbankan Internet.

Selain itu, Ahmad Dasuki berkata PTPTN turut membuka kaunter khas di lokasi terpilih di seluruh negara bagi membantu peminjam yang berhasrat untuk merebut peluang insentif diskaun bayaran balik itu.

Pada masa yang sama, beliau turut mengucapkan terima kasih kepada semua peminjam yang telah membuat bayaran balik pinjaman sepanjang tempoh pelaksanaan diskaun dan penghargaan kepada rakan strategik yang turut mengadakan kempen membayar balik pinjaman PTPTN.

Peminjam juga boleh menghubungi PTPTN untuk maklumat lanjut menerusi Careline PTPTN di 03-2193 3000, Live Chat melalui www.ptptn.gov.my, e-Aduan https://eaduan.ptptn.gov.my/ atau media sosial rasmi PTPN. – BERNAMA


“Awak keluar kereta dulu”, kata-kata terakhir Nurul Nazihah kepada suami

KOTA TINGGI, 16 Okt – “Awak keluar kereta dulu.” Itu kata-kata terakhir Nurul Nazihah Kamalul Arifin kepada suaminya sebelum wanita itu maut akibat terperangkap dalam keretanya yang terbakar selepas kemalangan melibatkan empat kenderaan di Kilometer 45.7 Lebuh Raya Utara Selatan, malam tadi.

Sambil menahan sebak, suami mangsa Redzuan Jamil, 28, berkata dia berjaya dibawa keluar oleh orang awam, sebelum dia dan orang awam cuba pula untuk membawa keluar isterinya yang masih tersepit di dalam kereta.

“Ada kemalangan di hadapan saya dan keadaan tengah sesak ketika itu. Tiba-tiba saya sedar ada impak dari belakang apabila lori lima tan rempuh kereta saya dan dua kereta lain. Saya cuba selamatkan isteri saya dengan memecahkan cermin hadapan dan pintu sebelah isteri saya tapi tak berjaya kerana dia tersepit dekat ‘dashboard’ dan waktu itu isteri saya masih sedar.

“Selepas itu, tangki kereta saya meletup dan ada orang bawa saya keluar dari situ. Ketika itu saya tak dengar isteri panggil nama saya dan saya rasa mungkin dalam tu tak panas, dia tak panggil nama saya nampak diam sahaja,” katanya ketika ditemui di kediaman bapa mertuanya di Kampung Lukut, dekat sini hari ini.

Redzuan, yang mukanya terdapat luka akibat kemalangan, berkata isterinya tidak menunjukkan sebarang kelainan atau perubahan sebelum kemalangan, namun pemergiannya sangat dirasai kerana sepanjang tempoh tiga tahun bersama, mereka tidak pernah berjauhan malah sentiasa menghabiskan masa bersama.

“Tengah hari semalam saya dari rumah di Kota Masai, sebelum ke Kluang jumpa ‘client’. Saya dan isteri kemudiannya bercadang nak ke Gelang Patah untuk menyaksikan perlawanan bola sepak Johor Darul Ta’zim di Stadium Sultan Ibrahim Sultan Iskandar,” katanya.

Terdahulu, tular video menunjukkan seorang lelaki meraung kesedihan dipercayai isterinya masih terperangkap di dalam kereta yang sedang terbakar di sebuah lebuh raya.

Tinjauan Bernama di rumah keluarga mangsa di Kampung Lukut mendapati suasana hiba dengan rumahnya dipenuhi ahli keluarga, sahabat handai dan jiran yang menunggu ketibaan jenazah Allahyarham.


Pos Malaysia hentikan penghantaran antarabangsa kecuali Singapura bermula 3 Ogos

MELAKA 31 Julai – Pos Malaysia mengumumkan memberhentikan sementara penghantaran mel ke semua destinasi antarabangsa kecuali Singapura bermula 3 Ogos depan.

Menurut kenyataan itu, ia disebabkan impak Covid-19 yang mengakibatkan tahap sekatan yang berbeza di negara-negara destinasi terhadap penerbangan, penutupan lapangan terbang dan perkhidmatan rentas sempadan.

“Perkhidmatan mel dan bungkusan antarabangsa dan Express Mail Service (EMS) akan dihentikan sementara ke semua destinasi antarabangsa kecuali Singapura mulai 3 Ogos 2020 hingga diberitahu kelak.


Semua PPS yang ditempatkan mangsa banjir digazet secara autmatik – Ahmad Zahid

PASIR PUTEH, 22 Dis – Timbalan Perdana Menteri Datuk Seri Dr Ahmad Zahid Hamidi mengarahkan semua pusat pemindahan sementara (PPS) di seluruh negara yang menempatkan mangsa banjir ketika ini namun belum digazet, kini secara automatik akan berfungsi sebagai PPS.

Beliau yang juga Pengerusi Jawatankuasa Pengurusan Bencana Pusat (JPBP) berkata bagi tujuan itu Agensi Pengurusan Bencana Negara (NADMA) telah diarahkan untuk menggazet semua PPS berkenaan.

“Saya telah mengarahkan NADMA untuk menggazet mana-mana tempat yang digunakan sebagai PPS yang tidak digazet untuk secara automatik terus digazet bagi menempatkan mangsa-mangsa banjir

Setelah digazet semua bantuan mesti disalurkan ke PPS itu, ini adalah bagi mengelakkan birokrasi kerana selama ini bantuan hanya diberikan di PPS jika ia digazet,” katanya.

Beliau berkata demikian pada sidang media taklimat situasi banjir Jajahan Pasir Puteh disampaikan oleh Ketua Jajahan Pasir Puteh Ahmad Adlee Yasin di Sekolah Kebangsaan Jelor, Pasir Puteh di sini hari ini yang turut dihadiri Menteri Besar Kelantan Datuk Ahmad Yakob.

Sementara itu, Ahmad Zahid yang juga Menteri Kemajuan Desa dan Wilayah berkata JPBP telah memutuskan supaya semua PPS di seluruh negara bakal memiliki dewan secara kekal untuk menempatkan mangsa banjir pada masa depan.

Ada dua pilihan pertama kita gunakan sekolah-sekolah yang sering dijadikan PPS untuk dibina sebuah dewan bagi dijadikan PPS ketika banjir dan digunakan pihak sekolah di luar musim banjir. Ini pendekatan proaktif untuk faedah sepanjang masa bukan hanya bermusim,” katanya.

Ahmad Zahid berkata bagi PPS yang tidak berada di kawasan sekolah, kerajaan negeri akan berbincang dengan Pejabat Tanah dan Galian untuk mengenal pasti tanah yang sesuai.

Dalam pada itu, Ahmad Zahid berkata NADMA atas nasihat Jabatan Meteorologi Malaysia akan menasihatkan orang ramai supaya berpindah tiga hari lebih awal berdasarkan ramalan cuaca luar biasa.